ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Οκτωβρίου 2010 για την τροποποίηση της απόφασης 2009/821/ΕΚ όσον αφορά τους καταλόγους συνοριακών σταθμών ελέγχου και κτηνιατρικών μονάδων στο Traces [κοινοποιηθείσα υπό τον αριθμό Ε(2010) 7009] (Κείμενο που παρουσιάζει ενδιαφέρον για τον ΕΟΧ) (2010/617/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφοι 1 και 3, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο δεύτερη πρόταση, την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2, Εκτιμώντας τα ακόλουθα: (1) Η απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο TRACES (4), θεσπίζει κατάλογο συνοριακών σταθμών ελέγχου, που εγκρίνονται σύμφωνα με τις οδηγίες 91/496/ΕΟΚ και 97/78/ΕΚ. Ο κατάλογος αυτός περιέχεται στο παράρτημα Ι της εν λόγω απόφασης. (2) Κατόπιν κοινοποίησης από τη Δανία, νέες κατηγορίες προϊόντων ζωικής προέλευσης που μπορούν να ελεγχθούν στους εγκεκριμένους συνοριακούς σταθμούς ελέγχου και στους λιμένες στο Århus και στο Esbjerg πρέπει να προστεθούν στις καταχωρίσεις για αυτούς τους συνοριακούς σταθμούς ελέγχου που ορίζονται στο παράρτημα Ι της απόφασης 2009/821/ΕΚ. (3) Η Ισπανία κοινοποίησε ότι έχει ανασταλεί η λειτουργία ενός από τους συνοριακούς σταθμούς ελέγχου της χώρας, η αναστολή για ορισμένες κατηγορίες προϊόντων ζωικής προέλευσης που μπορούν να ελεγχθούν σε έναν από τους συνοριακούς σταθμούς ελέγχου έχει αρθεί και ένα νέο κέντρο ελέγχου προστέθηκε σε έναν από τους συνοριακούς σταθμούς ελέγχου της χώρας. Κατόπιν αυτής της κοινοποίησης από την Ισπανία, ο κατάλογος των συνοριακών σταθμών ελέγχου του εν λόγω κράτους μέλους πρέπει να τροποποιηθεί. (4) Η Ιταλία κοινοποίησε ότι σε έναν από τους συνοριακούς σταθμούς ελέγχου της προστέθηκε η κατηγορία για μη συσκευασμένα προϊόντα ζωικής προέλευσης και άλλαξαν ονομασία τρία κέντρα ελέγχου σε ένα από τους συνοριακούς σταθμούς ελέγχου της χώρας. Επιπλέον, η λειτουργία του κέντρου ελέγχου «Docks Cereali» στον συνοριακό σταθμό ελέγχου στον λιμένα της Ραβέννα έχει ανασταλεί. Κατόπιν αυτής της κοινοποίησης από την Ιταλία, ο κατάλογος των συνοριακών σταθμών ελέγχου του εν λόγω κράτους μέλους πρέπει να τροποποιηθεί. (5) Κατόπιν κοινοποίησης από τη Λετονία, η έγκριση λειτουργίας ενός κέντρου ελέγχου στον λιμένα της Ρίγας (Riga port) πρέπει να ανασταλεί και το εν λόγω κέντρο πρέπει να διαγραφεί από τον κατάλογο των συνοριακών σταθμών ελέγχου για το εν λόγω κράτος μέλος. (6) Οι Κάτω Χώρες ανακοίνωσαν ότι η ονομασία ενός κέντρου ελέγχου σε συγκεκριμένο συνοριακό σταθμό ελέγχου έχει αλλάξει και ότι δύο κέντρα ελέγχου έχουν εγκατασταθεί σε συγκεκριμένο συνοριακό σταθμό ελέγχου. Επιπλέον, πρέπει να προστεθούν ορισμένες κατηγορίες ζώων και προϊόντων ζωικής προέλευσης που μπορούν να ελεγχθούν σε ένα κέντρο ελέγχου στον συνοριακό σταθμό ελέγχου στον λιμένα του Ρότερνταμ. Κατόπιν αυτής της κοινοποίησης από τις Κάτω Χώρες, ο κατάλογος των συνοριακών σταθμών ελέγχου του εν λόγω κράτους μέλους πρέπει να τροποποιηθεί. (7) Κατόπιν κοινοποίησης από το Ηνωμένο Βασίλειο, η έγκριση του συνοριακού σταθμού ελέγχου στον λιμένα στο Grove Wharf Wharton πρέπει να διαγραφεί από τον κατάλογο των συνοριακών σταθμών ελέγχου για το εν λόγω κράτος μέλος. (8) Στο παράρτημα II της απόφασης 2009/821/ΕΚ καθορίζεται ο κατάλογος των κεντρικών μονάδων, των περιφερειακών μονάδων και των τοπικών μονάδων στο ενοποιημένο μηχανογραφικό κτηνιατρικό σύστημα (Traces). (9) Κατόπιν κοινοποίησης από τη Γερμανία, την Ιρλανδία, τη Γαλλία, την Ιταλία, τις Κάτω Χώρες, την Πολωνία, την Πορτογαλία και το Ηνωμένο Βασίλειο, πρέπει να πραγματοποιηθούν ορισμένες αλλαγές στον κατάλογο των κεντρικών, των περιφερειακών και των τοπικών μονάδων στο Traces για εκείνα τα κράτη μέλη που καθορίζονται στο παράρτημα II της απόφασης 2009/821/ΕΚ. (10) Συνεπώς, η απόφαση 2009/821/ΕΚ θα πρέπει να τροποποιηθεί ανάλογα. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I και II της απόφασης 2009/821/ΕΚ τροποποιούνται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 14 Οκτωβρίου 2010.

Πολιτική για την υγεία

Δημόσια ασφάλεια

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 741/2010 ΤΗΣ ΕΠΙΤΡΟΠΉΣ της 17ης Αυγούστου 2010 για την τροποποίηση των κανονισμών (ΕΚ) αριθ. 1490/2002 και (ΕΚ) αριθ. 2229/2004 όσον αφορά την ημερομηνία έως την οποία οι άδειες μπορούν να εξακολουθούν να ισχύουν σε περιπτώσεις που ο κοινοποιών έχει υποβάλει αίτηση σύμφωνα με την ταχεία διαδικασία δυνάμει του κανονισμού (ΕΚ) αριθ. 33/2008 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 δεύτερο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 1490/2002 της Επιτροπής, της 14ης Αυγούστου 2002, για τη θέσπιση περαιτέρω λεπτομερών κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου και για την τροποποίηση του κανονισμού (ΕΚ) αριθ. 451/2000 (2), και ο κανονισμός (ΕΚ) αριθ. 2229/2004, της 3ης Δεκεμβρίου 2004, για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου (3), καθορίζουν λεπτομερείς κανόνες για την εφαρμογή της τρίτης και τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ. (2) Στις περιπτώσεις που ο κοινοποιών αποσύρει την υποστήριξή του για τη συμπερίληψη της δραστικής ουσίας στο παράρτημα Ι της οδηγίας 91/414/ΕΟΚ σύμφωνα με το άρθρο 11ε του κανονισμού (ΕΚ) αριθ. 1490/2002 και το άρθρο 24ε του κανονισμού (ΕΚ) αριθ. 2229/2004, οι άδειες πρέπει να ανακληθούν έως τις 31 Δεκεμβρίου 2010. (3) Για τις περισσότερες οικείες ουσίες έχουν υποβληθεί αιτήσεις σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν καταχωριστεί στο παράρτημα I (4). (4) Για να ολοκληρωθεί η εξέταση αυτών των ουσιών είναι αναγκαίο να επεκταθεί η περίοδος ανάκλησης των αδειών από τα κράτη μέλη όσον αφορά τις εν λόγω ουσίες. (5) Επομένως, οι κανονισμοί (ΕΚ) αριθ. 1490/2002 και (ΕΚ) αριθ. 2229/2004 πρέπει να τροποποιηθούν αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 1490/2002 Στο άρθρο 12 παράγραφος 3 του κανονισμού (ΕΚ) αριθ. 1490/2002, προστίθεται η ακόλουθη περίοδος: «Ωστόσο, η προθεσμία εντός της οποίας τα κράτη μέλη πρέπει να ανακαλέσουν τις άδειες είναι έως τις 31 Δεκεμβρίου 2011, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής (5). Άρθρο 2 Τροποποίηση του κανονισμού (ΕΚ) αριθ. 2229/2004 Στο άρθρο 25 παράγραφος 3 του κανονισμού (ΕΚ) αριθ. 2229/2004, προστίθεται η ακόλουθη περίοδος: «Ωστόσο, η προθεσμία εντός της οποίας τα κράτη μέλη πρέπει να ανακαλέσουν τις άδειες είναι έως τις 31 Δεκεμβρίου 2011, όταν έχει υποβληθεί αίτηση σύμφωνα με την ταχεία διαδικασία που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής (6). Άρθρο 3 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Αυγούστου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΟΔΗΓΊΑ 2010/12/ΕΕ ΤΟΥ ΣΥΜΒΟΥΛΊΟΥ της 16ης Φεβρουαρίου 2010 για την τροποποίηση των οδηγιών 92/79/ΕΟΚ, 92/80/ΕΟΚ και 95/59/ΕΚ όσον αφορά τη δομή και τους συντελεστές του ειδικού φόρου κατανάλωσης που επιβάλλεται στα βιομηχανοποιημένα καπνά και της οδηγίας 2008/118/ΕΚ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 113, την πρόταση της Επιτροπής, τη γνώμη του Ευρωπαϊκού Κοινοβουλίου (1), τη γνώμη της Ευρωπαϊκής Οικονομικής και Κοινωνικής Επιτροπής (2), Αποφασίζοντας βάσει ειδικής νομοθετικής διαδικασίας, Εκτιμώντας τα ακόλουθα: (1) Σύμφωνα με το άρθρο 4 της οδηγίας 92/79/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα τσιγάρα (3) και το άρθρο 4 της οδηγίας 92/80/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα βιομηχανοποιημένα καπνά εκτός των τσιγάρων (4), πραγματοποιήθηκε εμπεριστατωμένη επανεξέταση των συντελεστών και της δομής των ειδικών φόρων κατανάλωσης στα προϊόντα καπνού. Στην εν λόγω επανεξέταση περιελήφθησαν και διατάξεις της οδηγίας 95/59/ΕΚ του Συμβουλίου της 27ης Νοεμβρίου 1995 περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των βιομηχανοποιημένων καπνών (5). (2) Για να εξασφαλισθεί η ορθή λειτουργία της εσωτερικής αγοράς και, ταυτόχρονα, ένα υψηλό επίπεδο προστασίας της υγείας όπως προβλέπεται από το άρθρο 168 της συνθήκης, και δεδομένου ότι τα προϊόντα καπνού μπορεί να βλάψουν σοβαρά την υγεία και ότι η Ένωση είναι συμβαλλόμενο μέρος στη σύμβαση-πλαίσιο για τον έλεγχο του καπνού (ΣΠΕΚ) του Παγκόσμιου Οργανισμού Υγείας, θα πρέπει να γίνουν διάφορες αλλαγές στη φορολογική νομοθεσία της Ένωσης για τα προϊόντα καπνού. Στις αλλαγές αυτές θα πρέπει να ληφθεί υπόψη η κατάσταση που ισχύει για κάθε επιμέρους προϊόν καπνού. (3) Όσον αφορά τα τσιγάρα, το καθεστώς θα πρέπει να απλουστευθεί ώστε να δημιουργηθούν ουδέτερες συνθήκες ανταγωνισμού για τους κατασκευαστές, να μειωθεί η κατάτμηση των αγορών του καπνού και να τονισθούν στόχοι σχετικοί με την υγεία. Για τον σκοπό αυτό, θα πρέπει να αντικατασταθεί η έννοια της πλέον ζητούμενης κατηγορίας τιμών. Η ελάχιστη απαίτηση που συνδέεται με την τιμή θα πρέπει να αναφέρεται στη σταθμισμένη μέση τιμή λιανικής πώλησης, ενώ η νομισματική ελάχιστη απαίτηση θα πρέπει να εφαρμόζεται σε όλα τα τσιγάρα. Για τους ίδιους λόγους, η σταθμισμένη μέση τιμή λιανικής πώλησης θα πρέπει επίσης να χρησιμεύει ως σημείο αναφοράς και για τον υπολογισμό της ποσοστιαίας συμμετοχής του πάγιου φόρου κατανάλωσης στη συνολική φορολογική επιβάρυνση. (4) Χωρίς να θίγονται η μεικτή δομή του φόρου και το ανώτατο ποσοστό του πάγιου στοιχείου της συνολικής φορολογικής επιβάρυνσης, θα πρέπει να παρασχεθούν στα κράτη μέλη αποτελεσματικότερα μέσα για την επιβολή πάγιου ή ελάχιστου φόρου κατανάλωσης στα τσιγάρα ώστε να διασφαλίζεται η επιβολή ενός ελάχιστου ποσού φορολογίας σε όλη την Ένωση. (5) Όσον αφορά τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων, η ελάχιστη απαίτηση της Ένωσης που συνδέεται με την τιμή θα πρέπει να εκφράζεται έτσι ώστε να επιτυγχάνονται αποτελέσματα όμοια με τα αποτελέσματα που επιτυγχάνονται στον τομέα των τσιγάρων και να λαμβάνει ως σημείο αναφοράς τη σταθμισμένη μέση τιμή λιανικής πώλησης. (6) Πραγματοποιήθηκε ανάλυση των αλλαγών στις τιμές και των επιπέδων των ειδικών φόρων κατανάλωσης, ιδίως για τα τσιγάρα, που είναι σαφώς η σημαντικότερη κατηγορία προϊόντων καπνού, καθώς και για τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων. Από την ανάλυση διαπιστώθηκε ότι υπάρχουν ακόμη σημαντικές διαφορές μεταξύ των κρατών μελών, οι οποίες μπορεί να διαταράξουν τη λειτουργία της εσωτερικής αγοράς. Η περαιτέρω σύγκλιση μεταξύ των επιπέδων των φόρων που ισχύουν στα κράτη μέλη θα βοηθούσε στη μείωση της απάτης και του λαθρεμπορίου εντός της Ένωσης. (7) Η περαιτέρω σύγκλιση θα βοηθούσε επίσης στη διασφάλιση ενός υψηλού επιπέδου προστασίας της ανθρώπινης υγείας. Το επίπεδο φορολογίας αποτελεί όντως βασική συνιστώσα της τιμής των προϊόντων καπνού, η οποία με τη σειρά της επηρεάζει τις καπνιστικές συνήθειες των καταναλωτών. Η απάτη και το λαθρεμπόριο υπονομεύουν τα επίπεδα τιμών που διαμορφώνονται μέσω της φορολογίας, ιδίως για τα τσιγάρα και τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων και, κατά συνέπεια, εκθέτουν σε κίνδυνο την επίτευξη των στόχων του ελέγχου του καπνού και της προστασίας της υγείας. (8) Για να επιτευχθεί περαιτέρω σύγκλιση και να μειωθεί η κατανάλωση, θα πρέπει συνεπώς να αυξηθούν τα ελάχιστα επίπεδα φορολογίας στην Ένωση για τα τσιγάρα και τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων. (9) Είναι αναγκαίο τα ελάχιστα επίπεδα που εφαρμόζονται στον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων να προσεγγίσουν περισσότερο τα ελάχιστα επίπεδα που εφαρμόζονται στα τσιγάρα, έτσι ώστε να ληφθεί υπόψη καλύτερα το επίπεδο ανταγωνισμού που υφίσταται μεταξύ των δύο προϊόντων, το οποίο αντικατοπτρίζεται στα παρατηρούμενα καταναλωτικά πρότυπα, καθώς και ο εξίσου επιβλαβής χαρακτήρας τους. (10) Χάρη σε μεταβατικές περιόδους τα κράτη μέλη θα μπορούν να προσαρμόζονται ομαλά στα νέα επίπεδα του συνολικού ειδικού φόρου κατανάλωσης, περιορίζοντας έτσι τις πιθανές παρενέργειες. (11) Προς αποφυγή ζημίας στην οικονομική και κοινωνική ισορροπία της Κορσικής είναι ζωτικής σημασίας όσο και δικαιολογημένη η παράταση έως τις 31 Δεκεμβρίου 2015 της παρέκκλισης χάρη στην οποία η Γαλλία μπορεί να εφαρμόζει μειωμένο συντελεστή ειδικού φόρου κατανάλωσης έναντι του εθνικού συντελεστή που επιβάλλεται στα τσιγάρα και λοιπά βιομηχανοποιημένα καπνά που τίθενται σε ανάλωση στην Κορσική. Έως την εν λόγω ημερομηνία οι φορολογικές διατάξεις για τα βιομηχανοποιημένα καπνά που τίθενται σε ανάλωση εκεί θα πρέπει να έχουν πλήρως ευθυγραμμιστεί με τα ισχύοντα στην ηπειρωτική Γαλλία. Ωστόσο, είναι σκόπιμο να αποφευχθεί μια πολύ απότομη αλλαγή και, συνεπώς, θα πρέπει να υιοθετηθεί σταδιακή αύξηση του ειδικού φόρου κατανάλωσης που επιβάλλεται επί του παρόντος στα τσιγάρα και στον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων στην Κορσική. (12) Προς αποφυγή στρέβλωσης του ανταγωνισμού και απαράδεκτων εκτροπών του εμπορίου και των επακόλουθων απωλειών εσόδων για όσα κράτη μέλη εφαρμόζουν υψηλούς ειδικούς φόρους κατανάλωσης, τόσο ως σημαντική πηγή εσόδων όσο και για λόγους προστασίας της υγείας, φαίνεται αναγκαίο να τους επιτραπεί η εφαρμογή ποσοτικών ορίων ως προς τα τσιγάρα που μπορεί να εισέρχονται στο έδαφός τους χωρίς καταβολή επιπλέον ειδικών φόρων κατανάλωσης εφόσον αυτά εισέρχονται στο έδαφός τους από κράτη μέλη που δικαιούνται μεταβατικές περιόδους. Είναι σκόπιμο αυτή η δυνατότητα περιορισμού να διαμορφώνεται σε συνάρτηση με το ελάχιστο γενικό υποχρεωτικό επίπεδο φορολόγησης που θα έχει επιτευχθεί και τις δυσκολίες που ενδέχεται να συναντήσουν τα κράτη μέλη δικαιούχοι παρέκκλισης κατά τη σταδιακή ευθυγράμμισή τους με το ελάχιστο γενικό υποχρεωτικό επίπεδο λόγω της χαμηλότερης φορολογίας σε άλλα κράτη μέλη. (13) Για να αποφευχθεί πτώση της αξίας των ελάχιστων επιπέδων φορολογίας της Ένωσης που προβλέπονται για τα πούρα, τα πουράκια και τα είδη καπνού καπνίσματος εκτός από τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων, είναι αναγκαίο να αυξηθούν τα ελάχιστα επίπεδα, εκφραζόμενα ως ένα πάγιο ποσό. (14) Για λόγους ομοιόμορφης και δίκαιης φορολόγησης, οι ορισμοί για τα τσιγάρα, τα πούρα και τα πουράκια καθώς και για τα άλλα είδη καπνού καπνίσματος θα πρέπει να προσαρμοσθούν αντίστοιχα έτσι ώστε κύλινδροι καπνού οι οποίοι βάσει του μήκους τους μπορούν να θεωρηθούν ως δύο τσιγάρα ή περισσότερα να αντιμετωπίζονται πράγματι ως δύο τσιγάρα ή περισσότερα για την επιβολή του ειδικού φόρου κατανάλωσης· πούρα που είναι παρόμοια σε μεγάλο βαθμό με τσιγάρο να αντιμετωπίζονται ως τσιγάρα για την επιβολή του ειδικού φόρου κατανάλωσης· και καπνός καπνίσματος ο οποίος είναι παρόμοιος σε μεγάλο βαθμό με λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων να αντιμετωπίζεται ως λεπτοκομμένος καπνός για την επιβολή του φόρου κατανάλωσης και να είναι σαφής ο ορισμός των υπολειμμάτων καπνού. Λόγω των οικονομικών δυσκολιών τις οποίες θα μπορούσε να προκαλέσει στους ενδιαφερόμενους γερμανούς και ούγγρους επιχειρηματίες η άμεση εφαρμογή των νέων ορισμών για τα πούρα και τα πουράκια, θα πρέπει να επιτραπεί στην Ομοσπονδιακή Δημοκρατία της Γερμανίας και τη Δημοκρατία της Ουγγαρίας να αναβάλουν την εφαρμογή τους έως την 1η Ιανουαρίου 2015. (15) Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (6), τα κράτη μέλη παροτρύνονται να καταρτίσουν, προς ιδία χρήση και προς όφελος της Ένωσης, τους δικούς τους πίνακες οι οποίοι να αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιούν. (16) Οι οδηγίες 92/79/ΕΟΚ, 92/80/ΕΟΚ, 95/59/ΕΚ και η οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης (7), θα πρέπει συνεπώς να τροποποιηθούν αναλόγως, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 92/79/ΕΟΚ τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 1. Ο συνολικός ειδικός φόρος κατανάλωσης (πάγιος φόρος και αναλογικός φόρος εξαιρουμένου του ΦΠΑ) στα τσιγάρα αντιπροσωπεύει ποσοστό τουλάχιστον 57 % της σταθμισμένης μέσης τιμής λιανικής πώλησης των τσιγάρων που τίθενται σε ανάλωση. Ο εν λόγω ειδικός φόρος κατανάλωσης δεν μπορεί να είναι χαμηλότερος από 64 EUR ανά 1 000 τσιγάρα, ασχέτως της σταθμισμένης μέσης τιμής λιανικής πώλησης. Ωστόσο, τα κράτη μέλη που επιβάλλουν ειδικό φόρο κατανάλωσης τουλάχιστον 101 EUR ανά 1 000 τσιγάρα βάσει της σταθμισμένης μέσης τιμής λιανικής πώλησης δεν είναι αναγκαίο να συμμορφώνονται με την απαίτηση του 57 % που προβλέπεται στο πρώτο εδάφιο. 2. Από 1ης Ιανουαρίου 2014 ο συνολικός ειδικός φόρος κατανάλωσης στα τσιγάρα αντιπροσωπεύει ποσοστό τουλάχιστον 60 % της σταθμισμένης μέσης τιμής λιανικής πώλησης των τσιγάρων που τίθενται σε ανάλωση. Ο εν λόγω ειδικός φόρος κατανάλωσης δεν μπορεί να είναι χαμηλότερος από 90 EUR ανά 1 000 τσιγάρα, ασχέτως της σταθμισμένης μέσης τιμής λιανικής πώλησης. Ωστόσο, τα κράτη μέλη που επιβάλλουν ειδικό φόρο κατανάλωσης τουλάχιστον 115 EUR ανά 1 000 τσιγάρα βάσει της σταθμισμένης μέσης τιμής λιανικής πώλησης δεν είναι αναγκαίο να συμμορφώνονται με την απαίτηση του 60 % που προβλέπεται στο πρώτο εδάφιο. Μεταβατική περίοδος που λήγει στις 31 Δεκεμβρίου 2017 χορηγείται στη Βουλγαρία, την Εσθονία, την Ελλάδα, τη Λετονία, τη Λιθουανία, την Ουγγαρία, την Πολωνία και τη Ρουμανία ώστε να εκπληρώσουν τις απαιτήσεις του πρώτου και δεύτερου εδαφίου. 3. Η σταθμισμένη μέση τιμή λιανικής πώλησης υπολογίζεται με αναγωγή στη συνολική αξία όλων των τσιγάρων που τίθενται σε ανάλωση, βάσει της λιανικής τιμής πώλησης, περιλαμβανομένων όλων των φόρων, διαιρούμενη δια της συνολικής ποσότητας των τσιγάρων που τίθενται σε ανάλωση. Καθορίζεται το αργότερο έως την 1η Μαρτίου κάθε έτους, βάσει των δεδομένων που αφορούν τις συνολικές ποσότητες που τέθηκαν σε ανάλωση κατά το προηγούμενο ημερολογιακό έτος. 4. Τα κράτη μέλη αυξάνουν σταδιακά τους ειδικούς φόρους κατανάλωσης ώστε να εκπληρώσουν τις απαιτήσεις της παραγράφου 2 κατά τις ημερομηνίες που καθορίζονται σε αυτήν. 5. Η Επιτροπή δημοσιεύει ετησίως την αξία του ευρώ έναντι των εθνικών νομισμάτων, η οποία πρέπει να εφαρμόζεται στα ποσά του συνολικού ειδικού φόρου κατανάλωσης. Οι εφαρμοζόμενες ισοτιμίες είναι αυτές που ισχύουν την πρώτη εργάσιμη ημέρα του Οκτωβρίου και οι οποίες δημοσιεύονται στην Επίσημη Εφημερίδα της Ευρωπαϊκής Ένωσης. Παράγουν αποτελέσματα από την 1η Ιανουαρίου του επόμενου ημερολογιακού έτους. 6. Κατά την ετήσια αναπροσαρμογή που προβλέπεται στην παράγραφο 5 τα κράτη μέλη έχουν την ευχέρεια να διατηρήσουν τους ισχύοντες ειδικούς φόρους κατανάλωσης, εφόσον η μετατροπή του ποσού του φόρου, εκφρασμένου σε ευρώ, καταλήγει σε αύξηση του ειδικού φόρου κατανάλωσης, εκφρασμένου σε εθνικό νόμισμα, χαμηλότερη του 5 % ή χαμηλότερη των 5 EUR, ανάλογα με το ποιο από αυτά τα δύο ποσά είναι το χαμηλότερο.». 2) Το άρθρο 2α αντικαθίσταται από το ακόλουθο κείμενο: «Άρθρο 2α 1. Όταν σε ένα κράτος μέλος μεταβληθεί η σταθμισμένη μέση τιμή λιανικής πώλησης των τσιγάρων, με αποτέλεσμα τη συνολική μείωση του ειδικού φόρου κατανάλωσης κάτω από τα επίπεδα που καθορίζονται στα πρώτα εδάφια των παραγράφων 1 και 2 του άρθρου 2 αντιστοίχως, το εν λόγω κράτος μέλος μπορεί να μην προσαρμόσει τον φόρο αυτό έως την 1η Ιανουαρίου του δεύτερου έτους έπειτα από εκείνο κατά το οποίο επήλθε η μεταβολή. 2. Όταν ένα κράτος μέλος αυξήσει τον συντελεστή του φόρου προστιθέμενης αξίας που ισχύει για τα τσιγάρα, μπορεί να μειώσει τον συνολικό ειδικό φόρο κατανάλωσης έως ένα ποσό το οποίο, εκφραζόμενο ως ποσοστό της σταθμισμένης μέσης τιμής λιανικής πώλησης, ισούται με την αύξηση του συντελεστή του φόρου προστιθέμενης αξίας, εκφραζόμενη επίσης ως ποσοστό της σταθμισμένης μέσης τιμής λιανικής πώλησης, έστω κι αν η προσαρμογή αυτή έχει ως αποτέλεσμα τη μείωση του συνολικού ειδικού φόρου κατανάλωσης κάτω από τα επίπεδα, εκφραζόμενα ως ποσοστό της σταθμισμένης μέσης τιμής λιανικής πώλησης, που θεσπίζονται στα πρώτα εδάφια των παραγράφων 1 και 2 του άρθρου 2, αντιστοίχως. Ωστόσο, το κράτος μέλος αυξάνει πάλι τον εν λόγω φόρο έτσι ώστε να εκπληρώνονται τουλάχιστον τα παραπάνω επίπεδα έως την 1η Ιανουαρίου του δεύτερου έτους έπειτα από εκείνο κατά το οποίο επήλθε η μείωση.». 3) Το άρθρο 3 παράγραφος 4 αντικαθίσταται από το ακόλουθο κείμενο: «4. Κατά παρέκκλιση του άρθρου 2, η Γαλλία μπορεί να συνεχίσει να εφαρμόζει για την περίοδο από 1ης Ιανουαρίου 2010 έως 31 Δεκεμβρίου 2015, μειωμένο συντελεστή ειδικού φόρου κατανάλωσης για τα τσιγάρα που τίθενται σε ανάλωση στα διοικητικά διαμερίσματα της Κορσικής μέχρι ετήσιας ποσόστωσης 1 200 τόνων. Ο μειωμένος συντελεστής πρέπει να αντιστοιχεί: - έως τις 31 Δεκεμβρίου 2012, σε τουλάχιστον 44 % της τιμής των τσιγάρων της πλέον ζητούμενης κατηγορίας τιμών σε αυτά τα διοικητικά διαμερίσματα, - από 1ης Ιανουαρίου 2013, σε τουλάχιστον 50 % της σταθμισμένης μέσης τιμής λιανικής πώλησης των τσιγάρων τα οποία τίθενται σε ανάλωση. Ο ειδικός φόρος κατανάλωσης δεν είναι μικρότερος από 88 EUR ανά 1 000 τσιγάρα ανεξαρτήτως της σταθμισμένης μέσης τιμής λιανικής πώλησης, - από 1ης Ιανουαρίου 2015, σε τουλάχιστον 57 % της σταθμισμένης μέσης τιμής λιανικής πώλησης των τσιγάρων που τίθενται σε ανάλωση. Ο ειδικός φόρος κατανάλωσης δεν είναι μικρότερος από 90 EUR ανά 1 000 τσιγάρα ανεξαρτήτως της σταθμισμένης μέσης τιμής λιανικής πώλησης.». 4) Το άρθρο 4 αντικαθίσταται από το ακόλουθο κείμενο: «Άρθρο 4 1. Κάθε τέσσερα χρόνια η Επιτροπή υποβάλλει στο Συμβούλιο έκθεση και, κατά περίπτωση, πρόταση σχετικά με τους συντελεστές του ειδικού φόρου κατανάλωσης που ορίζονται στην παρούσα οδηγία και σχετικά με τη δομή των ειδικών φόρων κατανάλωσης, όπως καθορίζονται στο άρθρο 16 της οδηγίας 95/59/ΕΚ του Συμβουλίου, της 27ης Νοεμβρίου 1995, περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των επεξεργασιών καπνών (8). Στην έκθεση της Επιτροπής λαμβάνονται υπόψη η ορθή λειτουργία της εσωτερικής αγοράς, η πραγματική αξία των συντελεστών του ειδικού φόρου κατανάλωσης και οι ευρύτεροι στόχοι της συνθήκης. 2. Η έκθεση που αναφέρεται στην παράγραφο 1 βασίζεται ιδίως στις πληροφορίες που παρέχουν τα κράτη μέλη. 3. Η Επιτροπή καταρτίζει, σύμφωνα με τη διαδικασία που προβλέπεται στο άρθρο 43 της οδηγίας 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης (9), κατάλογο στατιστικών στοιχείων που απαιτούνται για την έκθεση, εξαιρώντας τα στοιχεία που αφορούν μεμονωμένα φυσικά πρόσωπα ή νομικές οντότητες. Πέραν των στοιχείων που είναι αμέσως διαθέσιμα στα κράτη μέλη, ο κατάλογος περιέχει μόνο στοιχεία των οποίων η συλλογή και συγκέντρωση δεν συνεπάγεται για τα κράτη μέλη δυσανάλογο διοικητικό φόρτο. 4. Η Επιτροπή δεν δημοσιεύει ή κοινολογεί με άλλο τρόπο τα στοιχεία αυτά, εάν αυτό συνεπάγεται την αποκάλυψη εμπορικού, βιομηχανικού ή επαγγελματικού απορρήτου. Άρθρο 2 Η οδηγία 92/80/ΕΟΚ τροποποιείται ως εξής: 1) Στο άρθρο 3 παράγραφος 1 προστίθενται τα ακόλουθα εδάφια: «Από 1ης Ιανουαρίου 2011 ο συνολικός ειδικός φόρος κατανάλωσης (πάγιος φόρος και/ή αναλογικός φόρος εξαιρουμένου του ΦΠΑ) επί του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων αντιπροσωπεύει ποσοστό τουλάχιστον 40 % της σταθμισμένης μέσης τιμής λιανικής πώλησης του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση ή σε 40 EUR τουλάχιστον ανά χιλιόγραμμο. Από 1ης Ιανουαρίου 2013 ο συνολικός ειδικός φόρος κατανάλωσης (πάγιος φόρος και/ή αναλογικός φόρος εξαιρουμένου του ΦΠΑ) επί του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων αντιπροσωπεύει ποσοστό τουλάχιστον 43 % της σταθμισμένης μέσης τιμής λιανικής πώλησης του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση ή σε 47 EUR τουλάχιστον ανά χιλιόγραμμο. Από 1ης Ιανουαρίου 2015 ο συνολικός ειδικός φόρος κατανάλωσης (πάγιος φόρος και/ή αναλογικός φόρος εξαιρουμένου του ΦΠΑ ) επί του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων αντιπροσωπεύει ποσοστό τουλάχιστον 46 % της σταθμισμένης μέσης τιμής λιανικής πώλησης του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση ή σε 54 EUR τουλάχιστον ανά χιλιόγραμμο. Από 1ης Ιανουαρίου 2018 ο συνολικός ειδικός φόρος κατανάλωσης (πάγιος φόρος και/ή αναλογικός φόρος εξαιρουμένου του ΦΠΑ) επί του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων αντιπροσωπεύει ποσοστό τουλάχιστον 48 % της σταθμισμένης μέσης τιμής λιανικής πώλησης του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση ή σε 60 EUR τουλάχιστον ανά χιλιόγραμμο. Από 1ης Ιανουαρίου 2020 ο συνολικός ειδικός φόρος κατανάλωσης (πάγιος φόρος και/ή αναλογικός φόρος εξαιρουμένου του ΦΠΑ) επί του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων αντιπροσωπεύει ποσοστό τουλάχιστον 50 % της σταθμισμένης μέσης τιμής λιανικής πώλησης του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση ή σε 60 EUR τουλάχιστον ανά χιλιόγραμμο. Η σταθμισμένη μέση τιμή λιανικής πώλησης υπολογίζεται με αναγωγή στη συνολική αξία του λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση, βάσει της λιανικής τιμής πώλησης, περιλαμβανομένων όλων των φόρων, η οποία διαιρείται δια της συνολικής ποσότητας λεπτοκομμένου καπνού που προορίζεται για την κατασκευή χειροποίητων (στριφτών) τσιγάρων ο οποίος τίθεται σε ανάλωση. Καθορίζεται το αργότερο έως την 1η Μαρτίου κάθε έτους, βάσει των δεδομένων που αφορούν τις συνολικές ποσότητες που τέθηκαν σε ανάλωση κατά το προηγούμενο ημερολογιακό έτος. Από 1ης Ιανουαρίου 2011, ο συνολικός ειδικός φόρος κατανάλωσης που εκφράζεται ως ποσοστό, ως ποσό ανά χιλιόγραμμο ή ανά δεδομένο αριθμό τεμαχίων θα ανέρχεται τουλάχιστον στα ακόλουθα επίπεδα: α) όσον αφορά τα πούρα ή τα πουράκια: στο 5 % της τιμής λιανικής πώλησης, συμπεριλαμβανομένων όλων των φόρων, ή στα 12 EUR ανά 1 000 τεμάχια ή ανά χιλιόγραμμο· β) όσον αφορά τα είδη καπνού καπνίσματος, άλλα από τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων: στο 20 % της τιμής λιανικής πώλησης, συμπεριλαμβανομένων όλων των φόρων, ή στα 22 EUR ανά χιλιόγραμμο.». 2) Το άρθρο 3 παράγραφος 4 αντικαθίσταται από το ακόλουθο κείμενο: «4. Κατά παρέκκλιση της παραγράφου 1, η Γαλλία μπορεί να συνεχίσει να εφαρμόζει για την περίοδο από 1ης Ιανουαρίου 2010 έως 31 Δεκεμβρίου 2015, μειωμένο συντελεστή ειδικού φόρου κατανάλωσης για τα βιομηχανοποιημένα καπνά εκτός των τσιγάρων τα οποία τίθενται σε ανάλωση στα διοικητικά διαμερίσματα της Κορσικής. Ο μειωμένος συντελεστής ορίζεται ως εξής: α) για τα πούρα και τα πουράκια: σε τουλάχιστον 10 % της τιμής λιανικής πώλησης, συμπεριλαμβανομένων όλων των φόρων· β) για τον λεπτοκομμένο καπνό που προορίζεται για την κατασκευή χειροποίητων (στριφτών)τσιγάρων: - έως τις 31 Δεκεμβρίου 2012, σε τουλάχιστον 27 % της τιμής λιανικής πώλησης, συμπεριλαμβανομένων όλων των φόρων, - από 1ης Ιανουαρίου 2013, σε τουλάχιστον 30 % της τιμής λιανικής πώλησης, συμπεριλαμβανομένων όλων των φόρων, - από 1ης Ιανουαρίου 2015, σε τουλάχιστον 35 % της τιμής λιανικής πώλησης, συμπεριλαμβανομένων όλων των φόρων· γ) για άλλα είδη καπνού καπνίσματος: σε τουλάχιστον 22 % της τιμής λιανικής πώλησης, συμπεριλαμβανομένων όλων των φόρων.». 3) Το άρθρο 4 αντικαθίσταται από το ακόλουθο κείμενο: «Άρθρο 4 1. Κάθε τέσσερα χρόνια, η Επιτροπή υποβάλλει στο Συμβούλιο έκθεση και, κατά περίπτωση, πρόταση σχετικά με τους συντελεστές φόρου και τη δομή των ειδικών φόρων κατανάλωσης που θεσπίζονται στην παρούσα οδηγία. Στην έκθεση της Επιτροπής λαμβάνονται υπόψη η ορθή λειτουργία της εσωτερικής αγοράς, η πραγματική αξία των συντελεστών του ειδικού φόρου κατανάλωσης και οι ευρύτεροι στόχοι της συνθήκης. 2. Η έκθεση που αναφέρεται στην παράγραφο 1 βασίζεται ιδίως στις πληροφορίες που παρέχουν τα κράτη μέλη. 3. Η Επιτροπή καταρτίζει, σύμφωνα με τη διαδικασία που προβλέπεται στο άρθρο 43 της οδηγίας 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης (10), κατάλογο στατιστικών στοιχείων που απαιτούνται για την έκθεση, εξαιρώντας τα στοιχεία που αφορούν μεμονωμένα φυσικά πρόσωπα ή νομικές οντότητες. Πέραν των στοιχείων που είναι αμέσως διαθέσιμα στα κράτη μέλη, ο κατάλογος θα περιέχει μόνο στοιχεία των οποίων η συλλογή και συγκέντρωση δεν συνεπάγεται για τα κράτη μέλη δυσανάλογο διοικητικό φόρτο. 4. Η Επιτροπή δεν δημοσιεύει ή κοινολογεί με άλλο τρόπο τα εν λόγω στοιχεία, εάν αυτό συνεπάγεται την αποκάλυψη εμπορικού, βιομηχανικού ή επαγγελματικού απορρήτου. 4) Το άρθρο 5 παράγραφος 1 αντικαθίσταται από το ακόλουθο κείμενο: «1. Η Επιτροπή δημοσιεύει ετησίως την αξία του ευρώ έναντι των εθνικών νομισμάτων, η οποία πρέπει να εφαρμόζεται στα ποσά του συνολικού ειδικού φόρου κατανάλωσης. Οι εφαρμοζόμενες ισοτιμίες είναι αυτές που ισχύουν την πρώτη εργάσιμη ημέρα του Οκτωβρίου και οι οποίες δημοσιεύονται στην Επίσημη Εφημερίδα της Ευρωπαϊκής Ένωσης. Παράγουν αποτελέσματα από την 1η Ιανουαρίου του επόμενου ημερολογιακού έτους.». Άρθρο 3 Η οδηγία 95/59/ΕΚ τροποποιείται ως εξής: 1) Το άρθρο 3 αντικαθίσταται από τα ακόλουθα: «Άρθρο 3 1. Τα ακόλουθα προϊόντα θεωρούνται πούρα ή πουράκια αν μπορούν και, δεδομένων των χαρακτηριστικών τους και των συνήθων καταναλωτικών προσδοκιών, προορίζονται αποκλειστικά να καπνίζονται ως έχουν: α) κύλινδροι καπνού με εξωτερικό περιτύλιγμα από φυσικό καπνό· β) κύλινδροι καπνού με κοπανισμένο μείγμα καπνού και με εξωτερικό περιτύλιγμα στο σύνηθες χρώμα του πούρου, από ανασυσταθέντα καπνό, που καλύπτει πλήρως το προϊόν και όπου χρειάζεται και το φίλτρο, όχι όμως και το επιστόμιο στην περίπτωση προϊόντων με επιστόμιο, όπου το βάρος ανά μονάδα, μη περιλαμβανομένου του φίλτρου ή του επιστομίου, δεν είναι μικρότερο από 2,3 γραμμάρια ούτε μεγαλύτερο από 10 γραμμάρια και η περίμετρος στο ένα τρίτο τουλάχιστον του μήκους δεν είναι μικρότερη από 34 χιλιοστά. 2. Κατά παρέκκλιση της παραγράφου 1, η Γερμανία και η Ουγγαρία μπορούν να συνεχίσουν να εφαρμόζουν έως τις 31 Δεκεμβρίου 2014 το άρθρο 3 της οδηγίας 95/59/ΕΚ όπως τροποποιήθηκε με την οδηγία 2002/10/ΕΚ.». 2) Το άρθρο 4 παράγραφος 2 αντικαθίσταται από το ακόλουθο κείμενο: «2. Οι κύλινδροι καπνού που αναφέρονται στην παράγραφο 1 θεωρούνται, για τους σκοπούς της επιβολής του ειδικού φόρου κατανάλωσης, ως δύο τσιγάρα εφόσον το μήκος τους, χωρίς φίλτρο ή επιστόμιο, είναι μεγαλύτερο από 8 εκατοστόμετρα αλλά δεν υπερβαίνει τα 11 εκατοστόμετρα και ως τρία τσιγάρα εφόσον το μήκος τους, χωρίς φίλτρο ή επιστόμιο, είναι μεγαλύτερο από 11 εκατοστόμετρα αλλά δεν υπερβαίνει τα 14 εκατοστόμετρα, κ.ο.κ.». 3) Το άρθρο 5 σημείο 2 αντικαθίσταται από το ακόλουθο κείμενο: «2. τα συσκευασμένα για λιανική πώληση υπολείμματα καπνού, τα οποία δεν εμπίπτουν στο άρθρο 3 και το άρθρο 4 και τα οποία μπορούν να καπνιστούν. Για τους σκοπούς του παρόντος άρθρου, ως “υπολείμματα καπνού” νοούνται τα κατάλοιπα των φύλλων καπνού και τα υποπροϊόντα που προέρχονται από την επεξεργασία του καπνού ή την παραγωγή προϊόντων καπνού.». 4) Το άρθρο 6 τροποποιείται ως εξής: α) στο πρώτο εδάφιο, η φράση «ένα χιλιοστόμετρο» αντικαθίσταται από τη φράση «1,5 χιλιοστόμετρο»· β) στο δεύτερο εδάφιο, η φράση «μεγαλύτερο από 1 χιλιοστόμετρο» αντικαθίσταται από τη φράση «ίσο προς 1,5 χιλιοστόμετρο ή μεγαλύτερο». 5) Το άρθρο 7 παράγραφος 1 αντικαθίσταται από το ακόλουθο κείμενο: «1. Προϊόντα τα οποία αποτελούνται εν μέρει από άλλες ουσίες πλην του καπνού αλλά κατά τα λοιπά ανταποκρίνονται στα κριτήρια του άρθρου 3 εξομοιώνονται με πούρα και πουράκια.». 6) Το άρθρο 8 παράγραφος 4 αντικαθίσταται από το ακόλουθο κείμενο: «4. Όποτε κρίνεται αναγκαίο, ο ειδικός φόρος κατανάλωσης των τσιγάρων μπορεί να περιλαμβάνει ένα ελάχιστο ποσό φόρου, υπό την προϋπόθεση ότι τηρείται αυστηρά η μεικτή δομή της φορολογίας και το εύρος του πάγιου στοιχείου του ειδικού φόρου κατανάλωσης, που καθορίζεται στο άρθρο 16.». 7) Το άρθρο 16 αντικαθίσταται από το ακόλουθο κείμενο: «Άρθρο 16 1. Το ποσοστό του πάγιου στοιχείου του ειδικού φόρου κατανάλωσης στο ποσό της συνολικής φορολογικής επιβάρυνσης επί των τσιγάρων καθορίζεται σε αναφορά με τη σταθμισμένη μέση τιμή λιανικής πώλησης. 2. Η σταθμισμένη μέση τιμή λιανικής πώλησης καθορίζεται με αναγωγή στη συνολική αξία όλων των τσιγάρων που τίθενται σε ανάλωση, βάσει της λιανικής τιμής πώλησης, περιλαμβανομένων όλων των φόρων, η οποία διαιρείται δια της συνολικής ποσότητας των τσιγάρων που τίθενται σε ανάλωση. Καθορίζεται το αργότερο έως την 1η Μαρτίου κάθε έτους, βάσει των δεδομένων που αφορούν τις συνολικές ποσότητες που τέθηκαν σε ανάλωση κατά το προηγούμενο ημερολογιακό έτος. 3. Μέχρι τις 31 Δεκεμβρίου 2013, το πάγιο στοιχείο του ειδικού φόρου κατανάλωσης δεν μπορεί να είναι κατώτερο του 5 % ούτε ανώτερο του 76,5 % του ποσού της συνολικής φορολογικής επιβάρυνσης που προκύπτει από το άθροισμα: α) του πάγιου ειδικού φόρου κατανάλωσης· β) του αναλογικού ειδικού φόρου κατανάλωσης και του φόρου προστιθέμενης αξίας, που επιβάλλονται επί της σταθμισμένης μέσης τιμής λιανικής πώλησης. 4. Από 1ης Ιανουαρίου 2014, το πάγιο στοιχείο του ειδικού φόρου κατανάλωσης επί των τσιγάρων δεν μπορεί να είναι κατώτερο του 7,5 % ούτε ανώτερο του 76,5 % του ποσού της συνολικής φορολογικής επιβάρυνσης που προκύπτει από το άθροισμα: α) του πάγιου ειδικού φόρου κατανάλωσης· β) του αναλογικού ειδικού φόρου κατανάλωσης και του φόρου προστιθέμενης αξίας, που επιβάλλονται επί της σταθμισμένης μέσης τιμής λιανικής πώλησης. 5. Κατά παρέκκλιση των παραγράφων 3 και 4, όταν σε ένα κράτος μέλος μεταβληθεί η σταθμισμένη μέση τιμή λιανικής πώλησης των τσιγάρων, με αποτέλεσμα το πάγιο στοιχείο του ειδικού φόρου κατανάλωσης, εκφραζόμενο ως ποσοστό της συνολικής φορολογικής επιβάρυνσης, να είναι μικρότερο του ποσοστού του 5 % ή 7,5 %, κατά περίπτωση, ή μεγαλύτερο του ποσοστού του 76,5 % της συνολικής φορολογικής επιβάρυνσης, το εν λόγω κράτος μέλος μπορεί να μην προσαρμόσει το πάγιο στοιχείο του ειδικού φόρου κατανάλωσης έως την 1η Ιανουαρίου του δεύτερου έτους έπειτα από εκείνο κατά το οποίο επήλθε η μεταβολή. 6. Κατά παρέκκλιση του άρθρου 8 παράγραφος 1, τα κράτη μέλη δύνανται να εξαιρούν τους εισαγωγικούς δασμούς από τη βάση υπολογισμού του αναλογικού φόρου κατανάλωσης των τσιγάρων. 7. Με την επιφύλαξη των παραγράφων 3, 4, 5 και 6, τα κράτη μέλη μπορούν να επιβάλλουν έναν ελάχιστο φόρο κατανάλωσης στα τσιγάρα.». 8) Το άρθρο 17 καταργείται. Άρθρο 4 Η οδηγία 2008/118/ΕΚ τροποποιείται ως εξής: Στο άρθρο 46, προστίθεται η ακόλουθη παράγραφος: «3. Με την επιφύλαξη του άρθρου 32, τα κράτη μέλη που δεν αναφέρονται στο τρίτο εδάφιο του άρθρο 2 παράγραφος 2 της οδηγίας 92/79/ΕΟΚ μπορούν, όσον αφορά τα τσιγάρα τα οποία μπορούν να εισέρχονται στο έδαφός τους χωρίς την καταβολή νέου ειδικού φόρου κατανάλωσης, να εφαρμόζουν από 1ης Ιανουαρίου 2014 ποσοτικό όριο τουλάχιστον 300 τεμαχίων για τα τσιγάρα που προέρχονται από κράτος μέλος το οποίο εφαρμόζει, σύμφωνα με το άρθρο 2 παράγραφο 2 τρίτο εδάφιο της εν λόγω οδηγίας, ειδικό φόρο κατανάλωσης μικρότερο εκείνου που προβλέπεται από τις διατάξεις του άρθρου 2 παράγραφος 2 πρώτο εδάφιο. Τα κράτη μέλη που αναφέρονται στο τρίτο εδάφιο του άρθρο 2 παράγραφος 2 της οδηγίας 92/79/ΕΟΚ τα οποία επιβάλλουν ειδικό φόρο κατανάλωσης τουλάχιστον 77EUR ανά 1 000 τσιγάρα ανεξαρτήτως της σταθμισμένης μέσης τιμής λιανικής πώλησης, μπορούν να εφαρμόζουν από 1ης Ιανουαρίου 2014 ποσοτικό όριο τουλάχιστον 300 τεμαχίων για τα τσιγάρα που εισέρχονται στο έδαφός τους χωρίς την καταβολή επιπλέον ειδικού φόρου κατανάλωσης προερχόμενα από κράτος μέλος το οποίο εφαρμόζει μικρότερο ειδικό φόρο κατανάλωσης, σύμφωνα με το άρθρο 2 παράγραφο 2 τρίτο εδάφιο της εν λόγω οδηγίας. Τα κράτη μέλη που εφαρμόζουν ποσοτικό όριο σύμφωνα με το πρώτο και το δεύτερο εδάφιο της παρούσας παραγράφου ενημερώνουν σχετικά την Επιτροπή. Μπορούν να διενεργούν τους απαραίτητους ελέγχους εφόσον αυτοί δεν επηρεάζουν την ομαλή λειτουργία της εσωτερικής αγοράς.». Άρθρο 5 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία με ισχύ από 1ης Ιανουαρίου 2011, εκτός αν άλλως προβλέπεται στην παρούσα οδηγία. Ενημερώνουν αμέσως την Επιτροπή σχετικά. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία. Άρθρο 6 Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 7 Η παρούσα οδηγία απευθύνεται στα κράτη μέλη. Βρυξέλλες, 16 Φεβρουαρίου 2010.

Φόροι καταναλώσεως

Έμμεση φορολογία


ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Μαΐου 2010 για τη θέσπιση μητρώου για τα βιοκτόνα [κοινοποιηθείσα υπό τον αριθμό Ε(2010) 3180] (Κείμενο που παρουσιάζει ενδιαφέρον για τον ΕΟΧ) (2010/296/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 18 παράγραφος 4, Εκτιμώντας τα ακόλουθα: (1) Προκειμένου να διευκολυνθεί η συμμόρφωση των κρατών μελών με την απαίτηση διαβίβασης πληροφοριών όσον αφορά την έγκριση και καταχώριση βιοκτόνων που προβλέπει το άρθρο 18 παράγραφος 1 της οδηγίας 98/8/ΕΚ, είναι σκόπιμο να θεσπιστεί ένα τυποποιημένο σύστημα πληροφοριών σε επίπεδο Ευρωπαϊκής Ένωσης, υπό μορφήν μητρώου για τα βιοκτόνα, καλούμενο εν προκειμένω «το μητρώο». (2) Προκειμένου να διασφαλιστεί η συνoχή των δεδομένων, το μητρώο πρέπει να χρησιμοποιείται από όλα τα κράτη μέλη για την εγγραφή των πληροφοριών που απαιτούνται βάσει του άρθρου 18 παράγραφος 1 της οδηγίας 98/8/ΕΚ. (3) Δεδομένου ότι το τυποποιημένο σύστημα ενημέρωσης βρίσκεται ακόμη στο στάδιο της διαμόρφωσης, είναι σκόπιμο να αναβληθεί η εφαρμογή της παρούσας απόφασης. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Θεσπίζεται μητρώο για τα βιοκτόνα. Άρθρο 2 Τα κράτη μέλη θα εγγράφουν τις πληροφορίες που απαιτούνται βάσει του άρθρου 18 παράγραφος 1 της οδηγίας 98/8/ΕΚ στο μητρώο για τα βιοκτόνα. Άρθρο 3 Η παρούσα απόφαση εφαρμόζεται από 1ης Ιουλίου 2010. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 21 Μαΐου 2010.

Χημική βιομηχανία


ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Φεβρουαρίου 2010 για την τροποποίηση της απόφασης 2008/456/ΕΚ για τη θέσπιση των κανόνων εφαρμογής της απόφασης αριθ. 574/2007/ΕΚ του Ευρωπαϊκού Κοινοβουλίου και του Συμβουλίου σχετικά με τη σύσταση του Ταμείου Εξωτερικών Συνόρων, για την περίοδο 2007 έως 2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών», όσον αφορά τα συστήματα διαχείρισης και ελέγχου των κρατών μελών, τους κανόνες για τη διοικητική και χρηματοοικονομική διαχείριση και την επιλεξιμότητα των δαπανών για έργα που συγχρηματοδοτούνται από το Ταμείο [κοινοποιηθείσα υπό τον αριθμό Ε(2010) 694] (Τα κείμενα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα είναι τα μόνα αυθεντικά) (2010/69/ΕΕ) Η ΕΥΡΩΠΑΪΚΗ ΕΠΙΤΡΟΠΗ, τη συνθήκη για τη λειτουργία της Ευρωπαϊκής Ένωσης, την απόφαση αριθ. 574/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ταμείου Εξωτερικών Συνόρων για την περίοδο 2007-2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών» (1), και ιδιαίτερα το άρθρο 25, Εκτιμώντας τα ακόλουθα: (1) Η απόφαση αριθ. 574/2007/ΕΚ τέθηκε σε εφαρμογή με την απόφαση 2008/456/ΕΚ της Επιτροπής (2). (2) Κατ’ εφαρμογή της αρχής της χρηστής δημοσιονομικής διαχείρισης, ενδείκνυται να καθορισθεί ανώτατο όριο για το σωρευτικό σύνολο των πληρωμών προχρηματοδότησης που προβλέπονται για ετήσια προγράμματα. (3) Σύμφωνα με τα άρθρα 1 και 2 του πρωτοκόλλου για τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση της απόφασης 574/2007/ΕΚ και δεν δεσμεύεται από αυτήν ούτε υπόκειται στην εφαρμογή της. Παρόλα αυτά, δεδομένου ότι η απόφαση αριθ. 574/2007/ΕΚ αναπτύσσει περαιτέρω το κεκτημένο του Σένγκεν δυνάμει των διατάξεων του τίτλου V του τρίτου μέρους της συνθήκης για τη λειτουργία της Ευρωπαϊκής Ένωσης, η Δανία, σύμφωνα με το άρθρο 4 του εν λόγω πρωτοκόλλου, γνωστοποίησε με επιστολή της 19ης Ιουνίου 2007 τη μεταφορά της απόφασης αριθ. 574/2007/ΕΚ στο εθνικό της δίκαιο. Κατά συνέπεια, οφείλει δυνάμει του διεθνούς δικαίου να εφαρμόζει την παρούσα απόφαση. (4) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου Σένγκεν (3). Ως εκ τούτου, το Ηνωμένο Βασίλειο δεν δεσμεύεται από την παρούσα απόφαση ούτε υπόκειται στην εφαρμογή της. (5) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες η Ιρλανδία δεν συμμετέχει σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες διατάξεις του κεκτημένου του Σένγκεν (4). Ως εκ τούτου, η Ιρλανδία δεν δεσμεύεται από την παρούσα απόφαση ούτε υπόκειται στην εφαρμογή της. (6) Όσον αφορά την Ισλανδία και τη Νορβηγία, η απόφαση αριθ. 574/2007/ΕΚ συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (5), πράγμα το οποίο εμπίπτει στον τομέα που αναφέρεται στο άρθρο 1 στοιχεία Α και Β της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (6). (7) Όσον αφορά την Ελβετία, η απόφαση αριθ. 574/2007/ΕΚ συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν (7), οι οποίες εμπίπτουν στον τομέα του άρθρου 1 στοιχεία Α και Β της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (8). (8) Όσον αφορά το Λιχτενστάιν, η απόφαση αριθ. 574/2007/ΕΚ συνιστά ανάπτυξη των διατάξεων του κεκτημένου του Σένγκεν κατά την έννοια του πρωτοκόλλου το οποίο συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες εμπίπτουν στον τομέα του άρθρου 1 στοιχεία Α και Β της απόφασης 1999/437/ΕΚ, σε συνδυασμό με το άρθρο 3 της απόφασης 2008/261/ΕΚ του Συμβουλίου, της 28ης Φεβρουαρίου 2008, για την υπογραφή, εξ ονόματος της Ευρωπαϊκής Κοινότητας, και για την προσωρινή εφαρμογή ορισμένων διατάξεων του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (9). (9) Κατά συνέπεια, πρέπει να τροποποιηθεί αναλόγως η απόφαση 2008/456/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2008/456/ΕΚ τροποποιείται ως εξής: 1) Ο τίτλος του άρθρου 24 αντικαθίσταται από τον ακόλουθο τίτλο: «Εκθέσεις προόδου και τελικές εκθέσεις σχετικά με την εκτέλεση των ετήσιων προγραμμάτων και τις αιτήσεις πληρωμής». 2) Στο άρθρο 24, προστίθεται η ακόλουθη παράγραφος 4: «4. Σε σχέση με το άρθρο 41 παράγραφοι 3 και 4 της βασικής πράξης, το σωρευτικό σύνολο των πληρωμών προχρηματοδότησης που καταβάλλεται σε κράτος μέλος δεν υπερβαίνει το 90 % του συνολικού ποσού που χορηγείται στο εν λόγω κράτος μέλος σύμφωνα με την απόφαση χρηματοδότησης με την οποία εγκρίθηκε το ετήσιο πρόγραμμα. Εφόσον ένα κράτος μέλος έχει δεσμεύσει σε εθνικό επίπεδο ποσό μικρότερο από το συνολικό ποσό που χορηγήθηκε σύμφωνα με την απόφαση χρηματοδότησης με την οποία εγκρίθηκε το ετήσιο πρόγραμμα, το σωρευτικό σύνολο των πληρωμών προχρηματοδότησης δεν υπερβαίνει το 90 % του ποσού που έχει δεσμευθεί σε εθνικό επίπεδο.». Άρθρο 2 Η παρούσα απόφαση απευθύνεται στο Βασίλειο του Βελγίου, τη Δημοκρατία της Βουλγαρίας, την Τσεχική Δημοκρατία, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, τη Δημοκρατία της Λετονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας και το Βασίλειο της Σουηδίας. Βρυξέλλες, 8 Φεβρουαρίου 2010.

Δημόσια ασφάλεια

Μετανάστευση

Εργατική νομοθεσία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 537/2012 ΤΗΣ ΕΠΙΤΡΟΠΉΣ της 22ας Ιουνίου 2012 σχετικά με την τροποποίηση του κανονισμού (ΕΚ) αριθ. 1121/2009 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά το καθεστώς ενιαίας στρεμματικής ενίσχυσης για τους γεωργούς στην Πολωνία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχείο ε), Εκτιμώντας τα ακόλουθα: (1) Το άρθρο 124 παράγραφος 1 του κανονισμού (ΕΚ) αριθ. 73/2009 θέτει τους κανόνες για τον καθορισμό της γεωργικής έκτασης των νέων κρατών μελών δυνάμει του καθεστώτος ενιαίας στρεμματικής ενίσχυσης που προβλέπεται στο άρθρο 122 του κανονισμού αυτού. (2) Σύμφωνα με το άρθρο 89 του κανονισμού (ΕΚ) αριθ. 1121/2009 της Επιτροπής, της 29ης Οκτωβρίου 2009, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά τα καθεστώτα στήριξης για τους γεωργούς που προβλέπονται στους τίτλους IV και V (2), η γεωργική έκταση για την Πολωνία ορίζεται στο παράρτημα VIII του κανονισμού αυτού. (3) Με επιστολή της 22ας Μαρτίου 2012, η Πολωνία ενημέρωσε την Επιτροπή ότι επανεξέτασε τη χρησιμοποιούμενη γεωργική έκτασή της που είναι επιλέξιμη για το καθεστώς ενιαίας στρεμματικής ενίσχυσης, όπως αναφέρεται στο άρθρο 124 παράγραφος 1 του κανονισμού (ΕΚ) αριθ. 73/2009. Η επανεξέταση είναι αποτέλεσμα της πείρας που αποκτήθηκε το 2010 και 2011 από την επαλήθευση των όρων επιλεξιμότητας για την ενιαία στρεμματική ενίσχυση στο πλαίσιο του καθεστώτος ενιαίας στρεμματικής ενίσχυσης, από αυτή δε προέκυψε ότι η χρησιμοποιούμενη γεωργική έκταση που διατηρήθηκε σε καλή κατάσταση στις 30 Ιουνίου 2003, είναι μικρότερη από τις προηγούμενες εκτιμήσεις. Συνεπώς, η γεωργική έκταση για το καθεστώς ενιαίας στρεμματικής ενίσχυσης θα πρέπει να μειωθεί σε 14 000 000 εκτάρια. (4) Ως εκ τούτου, ο κανονισμός (ΕΚ) αριθ. 1121/2009 θα πρέπει να τροποποιηθεί αναλόγως. (5) Η προτεινόμενη με τον παρόντα κανονισμό τροποποίηση θα πρέπει να εφαρμόζεται στις περιόδους πριμοδότησης που αρχίζουν την 1η Ιανουαρίου 2012. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα VIII του κανονισμού (ΕΚ) αριθ. 1121/2009, η γραμμή σχετικά με την Πολωνία αντικαθίσταται από το ακόλουθο κείμενο: «Πολωνία 14 000» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται στις αιτήσεις ενίσχυσης που αφορούν τις περιόδους πριμοδότησης που αρχίζουν από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Ιουνίου 2012.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΟΔΗΓΊΑ 2012/11/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 19ης Απριλίου 2012 για την τροποποίηση της οδηγίας 2004/40/ΕΚ περί των ελάχιστων προδιαγραφών υγείας και ασφάλειας όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (ηλεκτρομαγνητικά πεδία) (18η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 153 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αφού ζητήθηκε η γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Μετά την έναρξη ισχύος της οδηγίας 2004/40/ΕΚ του Ευρωπαϊκού Κοινοβουλίου και του Συμβουλίου (3), εκφράστηκαν σοβαρές ανησυχίες από τους ενδιαφερόμενους φορείς, και ιδίως τους ανήκοντες στην ιατρική κοινότητα, όσον αφορά τις πιθανές επιπτώσεις της εφαρμογής της εν λόγω οδηγίας στη χρήση ιατρικών διαδικασιών που βασίζονται στην ιατρική απεικόνιση. Ανησυχίες εκφράστηκαν επίσης όσον αφορά τις επιπτώσεις της οδηγίας σε ορισμένες βιομηχανικές δραστηριότητες. (2) Η Επιτροπή εξέτασε τα επιχειρήματα που προβλήθηκαν από τους ενδιαφερόμενους φορείς και αποφάσισε να επανεξετάσει μερικές διατάξεις της οδηγίας 2004/40/ΕΚ με βάση τα νέα επιστημονικά στοιχεία. (3) Ως εκ τούτου, με την οδηγία 2008/46/ΕΚ του Ευρωπαϊκού Κοινοβουλίου και του Συμβουλίου (4), η προθεσμία μεταφοράς της οδηγίας 2004/40/ΕΚ στο εσωτερικό δίκαιο των κρατών μελών μετατέθηκε στις 30 Απριλίου 2012, προκειμένου μέχρι την ημερομηνία αυτή να καταστεί δυνατή η έκδοση νέας οδηγίας, βασισμένης σε πιο πρόσφατα στοιχεία. (4) Στις 14 Ιουνίου 2011 η Επιτροπή ενέκρινε πρόταση νέας οδηγίας για την αντικατάσταση της οδηγίας 2004/40/ΕΚ. Σκοπός της νέας οδηγίας είναι η εξασφάλιση, αφενός, υψηλού επιπέδου προστασίας της υγείας και της ασφάλειας των εργαζομένων και, αφετέρου, η συνέχιση και η ανάπτυξη των ιατρικών και άλλων βιομηχανικών δραστηριοτήτων που χρησιμοποιούν ηλεκτρομαγνητικά πεδία. Ως εκ τούτου, τα περισσότερα κράτη μέλη, αναμένοντας την έκδοση της νέας οδηγίας μέχρι τις 30 Απριλίου 2012 δεν έχουν μεταφέρει ακόμη στο εσωτερικό τους δίκαιο την οδηγία 2004/40/ΕΚ. (5) Ωστόσο, λόγω της τεχνικής πολυπλοκότητας του θέματος, είναι απίθανο να εκδοθεί η νέα οδηγία μέχρι τις 30 Απριλίου 2012. (6) Επομένως, η εν λόγω προθεσμία της 30ής Απριλίου 2012 θα πρέπει να παραταθεί. Επομένως, η παρούσα οδηγία πρέπει να τεθεί σε ισχύ την ημέρα της δημοσίευσής της, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 13 παράγραφος 1 της οδηγίας 2004/40/ΕΚ, η ημερομηνία «30 Απριλίου 2012» αντικαθίσταται από την ημερομηνία «31 Οκτωβρίου 2013». Άρθρο 2 Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 3 Η παρούσα οδηγία απευθύνεται στα κράτη μέλη. Στρασβούργο, 19 Απριλίου 2012.

Πολιτική για την υγεία


ΑΠΌΦΑΣΗ 2011/429/ΚΕΠΠΑ ΤΟΥ ΣΥΜΒΟΥΛΊΟΥ της 18ης Ιουλίου 2011 σχετικά με τη θέση της Ευρωπαϊκής Ένωσης όσον αφορά την έβδομη διάσκεψη επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 12 Δεκεμβρίου 2003, το Ευρωπαϊκό Συμβούλιο υιοθέτησε στρατηγική ΕΕ κατά της διάδοσης των όπλων μαζικής καταστροφής, η οποία στοχεύει, μεταξύ άλλων, στην ενίσχυση της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC), στη συνέχιση της συζήτησης όσον αφορά την εξακρίβωση της εφαρμογής της, στην υποστήριξη της καθολίκευσής της και της εφαρμογής της σε εθνικό επίπεδο, μεταξύ άλλων μέσω της ποινικής νομοθεσίας, και στην ενίσχυση της συμμόρφωσης προς αυτήν. (2) Στις 28 Απριλίου 2004, το Συμβούλιο Ασφαλείας των Ηνωμένων Εθνών εξέδωσε ομόφωνα την απόφαση 1540 (2004), η οποία χαρακτηρίζει τη διάδοση των όπλων μαζικής καταστροφής και των φορέων τους ως απειλή για την παγκόσμια ειρήνη και ασφάλεια. Στις 27 Απριλίου 2006, το Συμβούλιο Ασφαλείας των ΗΕ εξέδωσε ομόφωνα την απόφαση 1673 (2006) προκειμένου να ενισχύσει τις προσπάθειες προώθησης της πλήρους εφαρμογής της απόφασης 1540 (2004). Η εφαρμογή των διατάξεων των εν λόγω αποφάσεων συμβάλλει στην εφαρμογή της BTWC. (3) Στις 26 Αυγούστου 1988, το Συμβούλιο Ασφαλείας των ΗΕ εξέδωσε την απόφαση 620 (1988), η οποία, μεταξύ άλλων, ενθαρρύνει τον Γενικό Γραμματέα να διερευνά με ταχείς ρυθμούς καταγγελίες για τη χρήση χημικών και βακτηριολογικών (βιολογικών) ή τοξινικών όπλων που ενδέχεται να συνιστά παράβαση του πρωτοκόλλου της Γενεύης του 1925. Στις 8 Σεπτεμβρίου 2006, η Γενική Συνέλευση υιοθέτησε την Παγκόσμια Αντιτρομοκρατική Στρατηγική για τα Ηνωμένα Έθνη, η οποία προσαρτάται στην απόφαση 60/288, με την οποία τα κράτη μέλη ενθαρρύνουν τον Γενικό Γραμματέα να ενημερώσει τον κατάλογο των εμπειρογνωμόνων και των εργαστηριών καθώς και τις τεχνικές κατευθυντήριες γραμμές και διαδικασίες που έχει στη διάθεσή του, με σκοπό την έγκαιρη και αποτελεσματική διερεύνηση καταγγελιών. (4) Η έκτη διάσκεψη επισκόπησης των κρατών μερών της BTWC αποφάσισε ότι η έβδομη διάσκεψη επισκόπησης θα ελάμβανε χώρα στη Γενεύη το αργότερο το 2011 και ότι θα έπρεπε να προβεί σε επισκόπηση της λειτουργίας της BTWC, λαμβάνοντας υπ’ όψιν, μεταξύ άλλων, τις νέες επιστημονικές και τεχνολογικές εξελίξεις που σχετίζονται με τη BTWC, την πρόοδο των συμβαλλομένων κρατών όσον αφορά την εκπλήρωση των υποχρεώσεών τους που απορρέουν από την BTWC (εφεξής «τα συμβαλλόμενα κράτη»), την εφαρμογή των υποχρεώσεων δυνάμει της BTWC και την πρόοδο της εφαρμογής των αποφάσεων και των συστάσεων που συμφωνήθηκαν κατά την έκτη διάσκεψη επισκόπησης. (5) Στις 27 Φεβρουαρίου 2006, το Συμβούλιο υιοθέτησε την κοινή δράση 2006/184/ΚΕΠΠΑ (1) και, στις 10 Νοεμβρίου 2008, το Συμβούλιο υιοθέτησε την κοινή δράση 2008/858/ΚΕΠΠΑ (2). Και οι δύο κοινές δράσεις προωθούν την καθολική ισχύ της BTWC και υποστηρίζουν την εφαρμογή της από τα συμβαλλόμενα κράτη. Επιπλέον, η κοινή δράση 2008/858/ΚΕΠΠΑ προωθεί την υποβολή δηλώσεων Μέτρων Οικοδόμησης Εμπιστοσύνης (ΜΟΕ) από τα συμβαλλόμενα κράτη, καθώς και τη στήριξη της διασυνοδικής διαδικασίας BTWC. (6) Παράλληλα με την κοινή δράση 2006/184/ΚΕΠΠΑ, η Ευρωπαϊκή Ένωση συμφώνησε επί του σχεδίου δράσης σχετικά με τα βιολογικά και τοξινικά όπλα, το οποίο συμπληρώνει την κοινή δράση της ΕΕ υπέρ της BTWC (3), όσον αφορά τη BTWC, στο πλαίσιο του οποίου τα κράτη μέλη δεσμεύτηκαν να υποβάλλουν στα Ηνωμένα Έθνη κάθε Απρίλιο αναφορές σχετικά με ΜΟΕ, καθώς και να καταθέσουν στον γενικό γραμματέα των Ηνωμένων Εθνών καταλόγους συναφών εμπειρογνωμόνων και εργαστηρίων, προκειμένου να διευκολύνουν τη διερεύνηση καταγγελιών για ενδεχόμενη χρήση χημικών και βιολογικών όπλων. (7) Ενόψει της προσεχούς έβδομης διάσκεψης επισκόπησης της BTWC, που θα πραγματοποιηθεί από τις 5 έως τις 22 Δεκεμβρίου 2011, κρίνεται σκόπιμη η επικαιροποίηση της θέσης της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι στόχοι της Ένωσης κατά την έβδομη διάσκεψη ανασκόπησης των συμβαλλομένων κρατών στη σύμβαση περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC) είναι να γίνει επισκόπηση της λειτουργίας της BTWC και να αναζητηθούν εναλλακτικές δυνατότητες για την περαιτέρω ενίσχυσή της. Προς επίτευξη των στόχων αυτών, η Ένωση πρέπει να υποβάλει συγκεκριμένες προτάσεις στην έβδομη διάσκεψη επισκόπησης η οποία πρόκειται να λάβει χώρα από τις 5 μέχρι τις 22 Δεκεμβρίου 2011. Άρθρο 2 Κατά την έβδομη διάσκεψη επισκόπησης, η Ένωση εργάζεται ιδίως προκειμένου να διασφαλίσει ότι τα συμβαλλόμενα κράτη της BTWC (εφεξής «συμβαλλόμενα κράτη») θα εξετάσουν τις ακόλουθες προτεραιότητες: α) οικοδόμηση εμπιστοσύνης όσον αφορά τη συμμόρφωση με τη BTWC)· β) στήριξη της εφαρμογής σε εθνικό επίπεδο, και γ) προώθηση της καθολικής ισχύος. Άρθρο 3 Για την επίτευξη των στόχων του άρθρου 1 και των προτεραιοτήτων του άρθρου 2, η Ένωση: α) συμβάλλει στην ολοκληρωμένη επισκόπηση της λειτουργίας της BTWC κατά την έβδομη διάσκεψη επισκόπησης, συμπεριλαμβανομένης της εκπλήρωσης των δεσμεύσεων των συμβαλλομένων κρατών στο πλαίσιο της BTWC· β) υποστηρίζει μια πολύ ουσιαστικότερη διασυνοδική διαδικασία, για το χρονικό διάστημα μεταξύ της έβδομης και της όγδοης διάσκεψης επισκόπησης, και προσδιορίζει συγκεκριμένους τομείς και πιο ενισχυμένες διαδικασίες για την επίτευξη περαιτέρω προόδου στο πλαίσιο της εν λόγω διαδικασίας· γ) τάσσεται υπέρ της διεξαγωγής όγδοης διάσκεψης επισκόπησης, η οποία πρέπει να λάβει χώρα το αργότερο το 2016· δ) οικοδομεί συναίνεση για την επιτυχή έκβαση της έβδομης διάσκεψης επισκόπησης, βάσει του πλαισίου που καθόρισαν οι προηγούμενες διασκέψεις, και προωθεί, μεταξύ άλλων, τα ακόλουθα πρωταρχικά θέματα: i) την επιδίωξη του εντοπισμού και της ενίσχυσης αποτελεσματικών μηχανισμών για την οικοδόμηση εμπιστοσύνης όσον αφορά τη συμμόρφωση προς την BTWC· ii) τα συμβαλλόμενα κράτη θα πρέπει να είναι σε θέση να αποδεικνύουν τη συμμόρφωσή τους προς τη σύμβαση μέσω της ανταλλαγής πληροφοριών και της ενισχυμένης διαφάνειας όσον αφορά, αφενός, τις ικανότητες και τις δράσεις τους για την εφαρμογή, αφετέρου, τις προθέσεις τους αναφορικά με τη συμμόρφωση. Τούτο μπορεί να επιτυγχάνεται μέσω δηλώσεων, διαβουλεύσεων και επιτόπιων δραστηριοτήτων, που θα αντιπροσωπεύουν υψηλότερα επίπεδα διαφάνειας και ελέγχου, αλλά και μέσω της ανταλλαγής πληροφοριών και επισκοπήσεων στη μεταξύ των συνόδων διαδικασία. Παρότι αναγνωρίζεται ότι, επί του παρόντος, δεν υπάρχει συναίνεση όσον αφορά την εξακρίβωση, αυτή παραμένει κεντρικό στοιχείο ενός καθεστώτος πλήρους και αποτελεσματικού αφοπλισμού και μη διάδοσης και η Ένωση είναι διατεθειμένη να εργασθεί στην κατεύθυνση της εξεύρεσης εναλλακτικών λύσεων που θα μπορούσαν να οδηγήσουν στην επίτευξη στόχων αυτού του είδους· iii) την ουσιαστική εκπλήρωση από μέρους των συμβαλλομένων κρατών όλων των υποχρεώσεων που απορρέουν από την BTWC, και την πλήρη συμμόρφωσή τους προς τις υποχρεώσεις αυτές· τη στήριξη και την ενίσχυση, όπου απαιτείται, των εθνικών μέτρων εφαρμογής, συμπεριλαμβανομένης της ποινικής νομοθεσίας, και του ελέγχου των παθογόνων μικροοργανισμών και τοξινών στο πλαίσιο της σύμβασης, μεταξύ άλλων μέσω της ενδυνάμωσης της ικανότητας της Μονάδας Υποστήριξης της Εφαρμογής του Γραφείου Αφοπλισμού των ΗΕ να στηρίζει την εφαρμογή, σε εθνικό επίπεδο, και μέσω της ένταξης του θέματος αυτού στη διασυνοδική διαδικασία. Θα μπορούσαν να μελετηθούν περαιτέρω δράσεις και να ληφθούν αποφάσεις σχετικά με τους τρόπους και τα μέσα ενίσχυσης της εφαρμογής, σε εθνικό επίπεδο. Η Ένωση θα ενθαρρύνει τις συζητήσεις για πιθανές εναλλακτικές λύσεις σχετικά, ειδικότερα στον τομέα της εθνικής νομοθεσίας, του συντονισμού μεταξύ εθνικών αρμοδίων φορέων και της περιφερειακής και υποπεριφερειακής συνεργασίας καθώς και της εφαρμογής κατάλληλων διαχειριστικών προτύπων βιοασφάλειας και βιοπροστασίας για ιδρύματα βιολογικών επιστημών· iv) την καθολική προσχώρηση όλων των κρατών στην BTWC, μεταξύ άλλων με έκκληση προς όλα τα κράτη που δεν είναι συμβαλλόμενα μέρη της BTWC να προσχωρήσουν στην BTWC χωρίς περαιτέρω χρονοτριβή και να αναλάβουν νομική δέσμευση για τον αφοπλισμό και τη μη διάδοση των βιολογικών και τοξινικών όπλων και, εν αναμονή της προσχώρησής των εν λόγω κρατών στην BTWC, να ενθαρρυνθούν τα κράτη αυτά να συμμετέχουν ως παρατηρητές στις συνεδριάσεις των συμβαλλομένων κρατών και να εφαρμόζουν, σε εθελοντική βάση, τις διατάξεις της BTWC. Επιδίωξη καθιέρωσης της απαγόρευσης των βιολογικών και τοξινικών όπλων ως καθολικό και δεσμευτικό κανόνα του διεθνούς δικαίου, μεταξύ άλλων μέσω της καθολίκευσης της BTWC. Τη σύσταση, κατά συνέπεια, να εγκριθεί σχέδιο δράσης για την καθολίκευση, το οποίο θα συντονίζει η ISU και θα αξιολογείται κατά τη διάρκεια ειδικών συνεδριάσεων στο πλαίσιο της διασυνοδικής διαδικασίας· v) τις προσπάθειες να ενισχυθεί η διαφάνεια και να οικοδομηθεί η εμπιστοσύνη στη συμμόρφωση βάσει του μηχανισμού των ΜΟΕ. Η Ένωση είναι πρόθυμη να εργασθεί για την ενίσχυση αυτού του μηχανισμού εντοπίζοντας μέτρα για την αύξηση της συμμετοχής, της ποιότητας και της πληρότητας του μηχανισμού των ΜΟΕ· vi) την ενίσχυση της διαφάνειας όσον αφορά τη συνεργασία και τη βοήθεια που σχετίζονται με το άρθρο Χ της BTWC και τον συνυπολογισμό των εργασιών και της εμπειρογνωμοσύνης άλλων διεθνών οργανισμών. Η Ένωση θα εξακολουθήσει να υποστηρίζει την απτή εφαρμογή του άρθρου Χ της BTWC μέσω των διαφόρων προγραμμάτων συνδρομής της και είναι διατεθειμένη να συνεχίσει την επεξεργασία συναντιλήψεων, που αποτελεί τη βάση της αποτελεσματικής δράσης για τη συνεργασία για ειρηνικούς σκοπούς στο πλαίσιο της BTWC. Θα μπορούσε να μελετηθεί περαιτέρω δράση και να ληφθούν αποφάσεις για να ενισχυθούν η διεθνής συνεργασία, η βοήθεια και οι ανταλλαγές στους τομείς των βιολογικών επιστημών και της τεχνολογίας για ειρηνικούς σκοπούς, η προαγωγή της οικοδόμησης ικανοτήτων στους τομείς της παρακολούθησης, του εντοπισμού και της διάγνωσης ασθενειών και της περιστολής των λοιμωδών νοσημάτων· vii) την ενίσχυση του μηχανισμού του γενικού γραμματέα των ΗΕ για τη διερεύνηση καταγγελιών για ενδεχόμενη χρήση βιολογικών και τοξινικών όπλων. Θα μπορούσε να μελετηθεί περαιτέρω δράση και να ληφθούν αποφάσεις για την παροχή βοήθειας και τον συντονισμό, στο πλαίσιο του άρθρου VII της BTWC, με συναφείς οργανισμούς κατόπιν αιτήματος οιουδήποτε συμβαλλόμενου κράτους σε περίπτωση καταγγελίας για χρήση βιολογικών ή τοξινικών όπλων, συμπεριλαμβανομένης της βελτίωσης των εθνικών ικανοτήτων παρακολούθησης, εντοπισμού και διάγνωσης ασθενειών και των συστημάτων δημόσιας υγείας. Οι εργασίες που έχουν διεξαχθεί χωριστά για την ενίσχυση του μηχανισμού του γενικού γραμματέα των ΗΕ για τη διερεύνηση καταγγελιών για χρήση βιολογικών και τοξινικών όπλων, μπορούν εμμέσως να βοηθήσουν στην ενίσχυση των άρθρων VI και VII της BTWC· viii) την υποστήριξη μιας διαδικασίας συχνότερων αξιολογήσεων των σχετικών επιστημονικών και τεχνολογικών εξελίξεων που ενδέχεται να έχουν επιπτώσεις στην BTWC, όπως η αυξανόμενη σύγκλιση της χημείας και της βιολογίας και ο ταχύτατα αναπτυσσόμενος τομέας της συνθετικής βιολογίας και της νανοτεχνολογίας· ix) τη συμμόρφωση προς τις υποχρεώσεις που απορρέουν από τις αποφάσεις αριθ. 1540 (2004) και 1673 (2006) του Συμβουλίου Ασφαλείας των ΗΕ, ιδίως για την εξάλειψη του κινδύνου απόκτησης ή χρήσης βιολογικών και τοξινικών όπλων για τρομοκρατικούς σκοπούς, συμπεριλαμβανομένης της ενδεχόμενης πρόσβασης τρομοκρατών σε υλικά, εξοπλισμό και γνώσεις που θα μπορούσαν να χρησιμοποιηθούν για την ανάπτυξη και την παραγωγή βιολογικών και τοξινικών όπλων· x) τα προγράμματα παγκόσμιας εταιρικής σχέσης της ομάδας G8 που στοχεύουν στην ενίσχυση του αφοπλισμού, του ελέγχου και της ασφάλειας ευαίσθητων υλικών, εγκαταστάσεων και γνώσεων· xi) τη μελέτη και τη λήψη αποφάσεων για περαιτέρω δράσεις βάσει των εργασιών που διεξήχθησαν στο πλαίσιο της διασυνοδικής διαδικασίας, κατά το διάστημα 2007-2010, και βάσει των προσπαθειών διαλόγου και προώθησης της συνεννόησης και της αποτελεσματικής δράσης για την υιοθέτηση των αναγκαίων εθνικών μέτρων για την εφαρμογή της απαγόρευσης που προβλέπει η BTWC. Άρθρο 4 Για τη στήριξη της συμμόρφωσης με την BTWC, η Ένωση προωθεί: α) μέτρα σχετικά με τις δηλώσεις ΜΟΕ: i) εξέταση των ετήσιων ΜΟΕ, ως του συνήθους εθνικού εργαλείου αναφοράς για την εφαρμογή και τη συμμόρφωση, και περαιτέρω ανάπτυξή τους για τον σκοπό αυτό· ii) βελτίωση της ποιότητας των υποβαλλόμενων ΜΟΕ, μέσω: - του όσο το δυνατόν μεγαλύτερου περιορισμού της πολυπλοκότητας των εντύπων ΜΟΕ και της άρσης ενδεχόμενων ασαφειών· οι λεπτομερείς και συγκεκριμένες προτάσεις για την τροποποίηση των ΜΟΕ βασίζονται στις εκθέσεις των εργαστηρίων του φόρουμ της Γενεύης, - της παροχής στήριξης για τη συλλογή των πληροφοριών που παρέχονται στα ΜΟΕ. Για τον σκοπό αυτό, η ΕΕ θα μπορούσε να υποστηρίξει την ISU ώστε να διαδραματίζει περισσότερο υποστηρικτικό ρόλο στα εθνικά σημεία επαφής και στις εθνικές αρχές που είναι αρμόδιες για τη διασφάλιση της συμμόρφωσης. Η στήριξη αυτή θα μπορούσε να περιλαμβάνει στοιχεία, όπως βιβλιοθήκη αναφοράς, λειτουργία γραφείου βοήθειας, παροχή των εντύπων υποβολής ΜΟΕ σε περισσότερες γλώσσες, θέσπιση ηλεκτρονικού μορφότυπου και περιφερειακά σεμινάρια για τα εθνικά σημεία επαφής, - της θέσπισης κινήτρων για την υποβολή ΜΟΕ, όπως η ενσωμάτωση λεπτομερειών σχετικά με το άρθρο Χ της BTWC στον μηχανισμό ΜΟΕ (με χρήση του υφιστάμενου εντύπου Δ ή με τη δημιουργία νέου εντύπου)· iii) ενίσχυση της καταλληλότητας και της πληρότητας των εντύπων υποβολής ΜΟΕ, μέσω: - της αναφοράς σε όλα τα σχετικά άρθρα της BTWC, προσέχοντας ιδιαίτερα ώστε να επιτυγχάνεται κατάλληλη ισορροπία μεταξύ της παροχής χρήσιμων πληροφοριών και της προσπάθειας που απαιτείται για την απόκτησή τους. Αυτό συμβαίνει προκειμένου να αποφεύγεται η αύξηση της πολυπλοκότητας και του φόρτου εργασίας, παραγόντων που θα μπορούσαν να αποτρέψουν τη συμμετοχή, - της τροποποίησης των ΜΟΕ με την εφαρμογή προσέγγισης που θα μπορούσε να περιλαμβάνει δύο στάδια, ώστε να παραπέμπονται σε νέα διασυνοδική διαδικασία, οι τροποποιήσεις που θα χρειάζονταν περαιτέρω εξέταση· β) μέτρα σχετικά με τον μηχανισμό του γενικού γραμματέα των ΗΕ για τη διερεύνηση καταγγελιών για χρήση βιολογικών και τοξινικών όπλων. Επιβεβαίωση της ανάγκης τα συμβαλλόμενα κράτη να διασφαλίζουν την αποτελεσματικότητα των διατάξεων του μηχανισμού και να λαμβάνουν πρακτικά μέτρα προς τον σκοπό αυτό, όπως η παροχή στήριξης σε προγράμματα κατάρτισης και η ανάπτυξη συστήματος εργαστηρίων ανάλυσης. Άρθρο 5 Πέραν των στόχων του άρθρου 1 και των προτεραιοτήτων του άρθρου 2, η Ένωση στηρίζει την ενίσχυση του ρόλου της ISU. Συγκεκριμένα, η Ένωση στηρίζει: α) την παράταση της θητείας της ISU για άλλη μια πενταετία· β) την ένταξη των ακόλουθων δραστηριοτήτων στην εντολή της ISU: i) τη συγκρότηση πλατφόρμας επικοινωνίας και ενημέρωσης για δραστηριότητες πολιτικής, επιστημονικές δραστηριότητες και άλλες δραστηριότητες σχετικές με τη BTWC (δημιουργία «βιβλιοθήκης αναφοράς»/ηλεκτρονικής βάσης δεδομένων για την ενημέρωση των συμβαλλομένων κρατών, του ακαδημαϊκού κόσμου και της βιομηχανίας)· ii) την επικοινωνία και την ανταλλαγή πληροφοριών με άλλους συναφείς διεθνείς οργανισμούς· iii) την περαιτέρω ενίσχυση της εφαρμογής της BTWC, σε εθνικό επίπεδο, μέσω της διευκόλυνσης της ανταλλαγής πληροφοριών και συμβουλών για την εφαρμογή, σε εθνικό επίπεδο· iv) την περαιτέρω στήριξη του συστήματος των ΜΟΕ, μέσω της συμμετοχής σε διαδικασία αναθεώρησης των δηλώσεων ΜΟΕ. Βάσει των πληροφοριών που παρέχονται μέσω των αναθεωρημένων ΜΟΕ, θα μπορούσε να ανατεθεί στην ISU να συλλέγει σε επιγραμμική βάση δεδομένων τις πληροφορίες που σχετίζονται με το άρθρο X της BTWC· v) την ανάπτυξη συστήματος για την επισκόπηση των επιστημονικών και τεχνολογικών εξελίξεων και την αξιολόγηση του αντικτύπου τους στην BTWC· vi) την ανάπτυξη σχεδίου δράσης για την καθολίκευση· γ) για την εκτέλεση των αναφερόμενων στο στοιχείο β) δραστηριοτήτων από την ISU, επαρκή αύξηση του υφιστάμενου προσωπικού της ISU. Άρθρο 6 Για τη στήριξη της επισκόπησης και της ενίσχυσης της διασυνοδικής διαδικασίας, η Ένωση, μεταξύ άλλων,: α) στηρίζει την ένταξη των ακόλουθων θεμάτων σε μια νέα διασυνοδική διαδικασία, τα οποία θα μπορούσαν να εξεταστούν είτε ως διασυνοδικά θέματα είτε από εξειδικευμένες ομάδες εργασίας: i) η εφαρμογή σε εθνικό επίπεδο· ii) η καθολίκευση· iii) η συνέχιση των εργασιών για το μετά τη διάσκεψη επισκόπησης διάστημα σχετικά με τα ΜΟΕ· iv) η συνδρομή και η συνεργασία δυνάμει των άρθρων VII και X της BTWC, συμπεριλαμβανομένου του προσδιορισμού των απαιτήσεων για τη συνδρομή στην ανάπτυξη και την έγκριση κατάλληλων ρυθμιστικών πλαισίων (με έμφαση, σε πρώτη φάση, στη βιοασφάλεια και τη βιοπροστασία)· v) οι επιστημονικές και τεχνολογικές εξελίξεις· β) στηρίζει μια διαδικασία συχνότερων εκτιμήσεων των σχετικών επιστημονικών και τεχνολογικών εξελίξεων. Η ISU θα μπορούσε να συνδράμει εν προκειμένω με την ανανέωση της θητείας της· πέραν της διεξοδικής συζήτησης στο πλαίσιο της διασυνοδικής διαδικασίας, τα συμβαλλόμενα κράτη θα μπορούσαν να αποφασίσουν εναλλακτικούς τρόπους για να συζητήσουν επιστημονικά και τεχνολογικά ζητήματα (π.χ. δημιουργία νέας ομάδας εργασίας, ενσωμάτωση ενός σημείου για επιστημονικά και τεχνολογικά θέματα στην ημερήσια διάταξη των συνεδριάσεων των συμβαλλομένων κρατών, διοργάνωση ειδικών διασκέψεων εμπειρογνωμόνων για επιστημονικά και τεχνολογικά ζητήματα, συγκρότηση συμβουλευτικής ομάδας ή σύσταση ανοικτού επιστημονικού και τεχνολογικού φόρουμ)· γ) στηρίζει την ανάπτυξη εθνικών ρυθμιστικών πλαισίων, ιδίως για τη βιοασφάλεια και τη βιοπροστασία· η έγκριση κατάλληλων διαχειριστικών προτύπων βιοασφάλειας και βιοπροστασίας για τα εργαστήρια και τη βιομηχανία, τα οποία δεν αποτελούν κατ’ ουδένα τρόπο υποκατάστατα ενός μηχανισμού συμμόρφωσης, μπορεί να βοηθήσει σε μακροπρόθεσμο ορίζοντα τα συμβαλλόμενα κράτη να εκπληρώσουν τις υποχρεώσεις που απορρέουν από την BTWC. Θα μπορούσε επίσης να αποτελέσει χρήσιμο εργαλείο, μαζί με άλλα μέτρα, που θα συντελέσει σε έναν μελλοντικό ενισχυμένο μηχανισμό συμμόρφωσης. Η συζήτηση σχετικά με το ζήτημα αυτό, και συγκεκριμένα με τον σχετικό βιομηχανικό κλάδο, θα μπορούσε να αποτελέσει μέρος μιας νέας διασυνοδικής διαδικασίας· δ) στηρίζει την ενίσχυση της διασυνοδικής διαδικασίας ως τόπου λήψεως αποφάσεων με τη διερεύνηση μιας δέσμης εναλλακτικών δυνατοτήτων, όπως η απόδοση δεσμευτικής ισχύος στην τελική έκθεση της συνεδρίασης των συμβαλλομένων κρατών, με την επίτευξη συμφωνίας επί χαρτών πορείας, με την εξέταση της δυνατότητας συγκρότησης ομάδων εργασίας για ειδικά ζητήματα, σχέδια δράσης ή συστάσεις. Άρθρο 7 Για τη στήριξη της καθολικής ισχύος, η Ένωση: α) στηρίζει την έγκριση σχεδίου δράσης για την καθολίκευση, το οποίο θα διαχειρίζεται η ISU, με συγκεκριμένες ενέργειες και δραστηριότητες· το σχέδιο δράσης θα μπορούσε να περιλαμβάνει δραστηριότητες όπως εκδηλώσεις προβολής, κοινά διαβήματα, μετάφραση σχετικών εγγράφων, κίνητρα όπως ανταλλαγή πληροφοριών για προσφορές βοήθειας ή ενδεχόμενες επισκέψεις με σκοπό την παροχή βοήθειας για τη συμπλήρωση των πρώτων υποβολών ΜΟΕ. Το εν λόγω σχέδιο δράσης θα μπορούσε να αξιολογείται και, εάν χρειάζεται, να τροποποιείται σε κάθε συνεδρίαση των συμβαλλομένων κρατών· β) στηρίζει τη διοργάνωση ειδικών συσκέψεων ή συνεδριάσεων ομάδων εργασίας σχετικά με την καθολίκευση κατά τη διάρκεια της διασυνοδικής διαδικασίας, με στόχο τον συντονισμό των δραστηριοτήτων προβολής μεταξύ των διαφόρων φορέων και τον σχεδιασμό περιφερειακών πρωτοβουλιών. Άρθρο 8 Η Ένωση στηρίζει την επισκόπηση της εφαρμογής του άρθρου Χ της BTWC κατά την έβδομη διάσκεψη επισκόπησης. Η επισκόπηση αυτή σκοπεύει: α) να διερευνήσει τρόπους με τους οποίους μπορούν να ενσωματώνονται στα ΜΟΕ πληροφορίες σχετικές με τη βοήθεια, μέσω της αναθεώρησης του εντύπου Δ ή της δημιουργίας νέου εντύπου, προκειμένου να επιτραπεί στα συμβαλλόμενα κράτη να ανταλλάσσουν πληροφορίες για δραστηριότητες σχετιζόμενες με τη συνεργασία και τη βοήθεια· β) να αναθέσει στην ISU να συλλέγει πληροφορίες σχετικές με το άρθρο Χ της BTWC σε επιγραμμική βάση δεδομένων, η οποία θα μπορούσε να βρίσκεται στην περιοχή ελεγχόμενης πρόσβασης του ιστοχώρου. Άρθρο 9 Η δράση που αναλαμβάνει η Ένωση για τους αναφερόμενους στα άρθρα 1 έως 8 σκοπούς, περιλαμβάνει: α) βάσει της θέσης που καθορίζεται στα άρθρα 1 έως 8, προτάσεις της Ένωσης για ειδικά, πρακτικά και εφαρμόσιμα μέτρα για την αποτελεσματική ενίσχυση της εφαρμογής της BTWC, τις οποίες θα μελετήσουν τα συμβαλλόμενα κράτη κατά την έβδομη διάσκεψη επισκόπησης· β) διαβήματα του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας ή των αντιπροσωπειών της Ένωσης· γ) δηλώσεις του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας ή της αντιπροσωπείας της Ένωσης στα ΗΕ, κατά την προετοιμασία και κατά τη διάρκεια της έβδομης διάσκεψης επισκόπησης. Άρθρο 10 Η απόφαση αρχίζει να ισχύει από την ημερομηνία της έκδοσής της. Βρυξέλλες, 18 Ιουλίου 2011.

Πηγή δικαίου


ΚΑΝΟΝΙΣΜΌΣ (ΕΕ) αριθ. 600/2010 ΤΗΣ ΕΠΙΤΡΟΠΉΣ της 8ης Ιουλίου 2010 για την τροποποίηση του παραρτήματος Ι του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου σχετικά με την προσθήκη και την τροποποίηση των παραδειγμάτων των συγγενών ποικιλιών ή άλλων προϊόντων για τα οποία ισχύουν τα ίδια ΑΟΚ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 4 παράγραφος 1, Εκτιμώντας τα ακόλουθα: (1) Αρκετά κράτη μέλη ζήτησαν να γίνουν ορισμένες ελάσσονος σημασίας τροποποιήσεις και προσθήκες στο παράρτημα Ι του κανονισμού (ΕΚ) αριθ. 396/2005 στη στήλη «παραδείγματα συγγενών ποικιλιών και προϊόντων για τα οποία ισχύουν τα ίδια ΑΟΚ». (2) Οι εν λόγω τροποποιήσεις και προσθήκες είναι αναγκαίες για την εισαγωγή στο παράρτημα Ι του κανονισμού (ΕΚ) αριθ. 396/2005 νέων καρπών, λαχανικών και σιτηρών που διατίθενται στην αγορά των κρατών μελών. (3) Κρίνεται σκόπιμη η προσθήκη των ακόλουθων καρπών, λαχανικών, δημητριακών και προϊόντων ζωικής προέλευσης: mineola, τσάπουρνα (Prunus spinosa L.), αρκτική βάτος (Rubus arcticus), νέκταρ σμέουρων (Rubus idaeus L.), φυσαλίδες (Physalis), λαϊμκουάτ (limequat), μαγκοστίν (Garcinia mangostana), κόκκινη πιταχάγια (dragon fruit), κίτρινη κύπερη (cyperus esculentus L.), ρίζες αγγελικής, ρίζες λεβιστικού (Levisticum officinale), ρίζες γεντιανής (Gentiana lutea), ταμαρίλος ή ντομάτες δένδρων (Cyphomandra betacea), καρποί του λύκου goji berries και wolf berries (Lycium barbarum και Lycium chinense), choi sum, πορτογαλική μη κεφαλωτή κράμβη, πορτογαλικό λάχανο, φύλλα μπιζελιών και ραπανιών, φύλλα και σπόροι αμάρανθου, agretti, σπόροι κολοκυνθοειδών εκτός από τους σπόρους της κολοκύθας, κινόα, καρποί της κουφοξυλιάς, φύλλα ginkgo, βρώσιμα άνθη, δυόσμος και κυνήγι. Οι καρποί του είδους Vaccinium vitis-idaea μετακινούνται από την κατηγορία των μυρτίλλων στην κατηγορία των μυρτίλλων μακρόκαρπων. Η λατινική ονομασία των σταφυλιών μεταβάλλεται σύμφωνα με τη διεθνή ονοματολογία. (4) Ως εκ τούτου, ο κανονισμός (ΕΚ) αριθ. 396/2005 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 396/2005 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Ιουλίου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Νοεμβρίου 2011 για την τροποποίηση της απόφασης 2008/855/ΕΚ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων στη Γαλλία [κοινοποιηθείσα υπό τον αριθμό Ε(2011) 8095] (Κείμενο που παρουσιάζει ενδιαφέρον για τον ΕΟΧ) (2011/743/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3) θεσπίζονται ορισμένα μέτρα ελέγχου που αφορούν την κλασική πανώλη των χοίρων στα κράτη μέλη ή σε περιφέρειές τους που καθορίζονται στο παράρτημα της εν λόγω απόφασης. Ο κατάλογος αυτός περιλαμβάνει τμήματα του εδάφους των νομών Bas-Rhin και Moselle στη Γαλλία. (2) Η Γαλλία ενημέρωσε την Επιτροπή για τις πρόσφατες εξελίξεις όσον αφορά την εν λόγω νόσο σε αγριόχοιρους στο έδαφος της περιφέρειας των βόρειων Βοσγίων και ειδικότερα στο τμήμα των νομών Bas-Rhin και Moselle που βρίσκεται δυτικά του Ρήνου. (3) Σύμφωνα με την ενημέρωση αυτή, η κλασική πανώλη των χοίρων στους αγριόχοιρους στους νομούς Bas-Rhin και Moselle έχει εκριζωθεί. Ως εκ τούτου, τα μέτρα που προβλέπονται στην απόφαση 2008/855/ΕΚ δεν πρέπει να εφαρμόζονται πλέον στους εν λόγω νομούς και η εγγραφή που αφορά τη Γαλλία πρέπει να διαγραφεί από τον κατάλογο του παραρτήματος της εν λόγω απόφασης. Ως εκ τούτου, το εν λόγω παράρτημα πρέπει να τροποποιηθεί αναλόγως. (4) Συνεπώς, η απόφαση 2008/855/ΕΚ πρέπει να τροποποιηθεί αναλόγως. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα της απόφασης 2008/855/ΕΚ διαγράφεται το σημείο 2 του μέρους I. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 14 Νοεμβρίου 2011.

Πολιτική για την υγεία


ΟΔΗΓΊΑ 2010/71/ΕΕ ΤΗΣ ΕΠΙΤΡΟΠΉΣ της 4ης Νοεμβρίου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της μετοφλουθρίνης (metofluthrin) ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 11 παράγραφος 4, Εκτιμώντας τα ακόλουθα: (1) Στις 23 Δεκεμβρίου 2005, το Ηνωμένο Βασίλειο παρέλαβε αίτηση, την οποία υπέβαλε η εταιρεία Sumitomo Chemical (UK) Plc, σύμφωνα με το άρθρο 11 παράγραφος 1 της οδηγίας 98/8/ΕΚ, για την καταχώριση της δραστικής ουσίας μετοφλουθρίνης (metofluthrin) στο παράρτημα Ι για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της οδηγίας 98/8/ΕΚ. Η μετοφλουθρίνη δεν κυκλοφορούσε στην αγορά ως δραστική ουσία βιοκτόνου κατά την ημερομηνία που αναφέρεται στο άρθρο 34 παράγραφος 1 της οδηγίας 98/8/ΕΚ. (2) Το Ηνωμένο Βασίλειο, αφού διενήργησε αξιολόγηση, υπέβαλε στην Επιτροπή, στις 19 Ιουνίου 2008, τη σχετική έκθεσή του, συνοδευόμενη από σύσταση. (3) Στις 27 Μαΐου 2010, τα κράτη μέλη και η Επιτροπή εξέτασαν την έκθεση στο πλαίσιο της μόνιμης επιτροπής για τα βιοκτόνα προϊόντα και οι διαπιστώσεις της εξέτασης ενσωματώθηκαν σε έκθεση αξιολόγησης. (4) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα και προϊόντα για τον έλεγχο άλλων αρθροπόδων και περιέχουν μετοφλουθρίνη αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί η μετοφλουθρίνη στο παράρτημα I της εν λόγω οδηγίας. (5) Δεν αξιολογήθηκαν σε ευρωπαϊκό επίπεδο όλες οι πιθανές χρήσεις. Ενδείκνυται, επομένως, να αξιολογούν τα κράτη μέλη τις χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς, τα οποία δεν έχουν καλυφθεί αντιπροσωπευτικά από την εκτίμηση κινδύνων σε ευρωπαϊκό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (6) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία μετοφλουθρίνη και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (7) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα στα κράτη μέλη να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. (8) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (9) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 30 Απριλίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Μαΐου 2011. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 4 Νοεμβρίου 2010.

Πολιτική για την υγεία

Χημική βιομηχανία